
Cum inter P. Scipionem Africanum et 
Laelium summam usque ad mortem ami- 
citiam fuisse constaret , Ciceroni de 
amicitia scripturo idoneus visus est Lae- 
lius , quem induceret de amicitia dis- 
putantem , rogatu generi utriusque C. 
Fannii et Q. Mucii Scaevolae. Docet ergo 
Laelius , quid sit amicitia , quibus de 
causis amici quaesiti sunt , et quibus 
causis amicitia contrahatur : deinde in- 
ter quos amicitia esse possit : quae sit 
amicitiae lex , quae officia , et quibus 
denique modis perpetuo conservetur. 
Eunestus. 

I. Quintus Mucius augur multa 
narrare de C. Laelio , socero suo , 
memoriter et jucunde solebat , nec 
dubitare illum in omni sermone ap- 
pellare sapientem. Ego autem a 
patre ita eram deductus ad Scaevo- 
, lam , sumpta virili toga , ut , quoad 
possem et liceret , a senis latere 
numquam discederem. Itaque mul- 
ta ab eo prudenter disputata , multa 
etiam breviter et commode dicta , 

8 DE AMICITIA, 

memorias mandabam; fierique stu- 
debam ejus prudentia doctior. Quo 
mortuo , me ad pontificem Scaevo- 
lam contuli ; quem unum nostrae 
civitatis et ingenio, et justitia prae- 
stantissimum audeo dicere. Sed de 
hoc alias ; nunc redeo ad augu- 
rem. 

Cum saepe multa, tum memini, 
domi in hemicyclio sedentem, ut 
solebat, cum et ego essem, una et 
pauci admodum familiares , in eum 
sermonem illum incidere , qui tum 
fere omnibus erat in ore. Memi- 
nisti enim, Attice, et eo magis, 
quod P. Sulpicio utebare multum , 
cum is tribunus plebis capitali odio 
a Q. Pompeio , qui tum erat consul, 
dissideret, quocum conjunctissime 
et amantissime vixerat, quanta ho- 

DE AMICITIA. 9 

minum esset vel admiratio vel que- 
rela. 

Itaque tum Scaevola , cum in eam 
ipsam mentionem incidisset, expo- 
suit nobis sermonem Laelii de ami- 
citia , habitum ab illo secum , et cum 
altero genero C. Fannio, M. filio, 
paucis diebus post mortem Africani. 
Ejus disputationis sententias me- 
moriae mandavi ; quas in hoc libro 
exposui meo arbitratu : quasi enim 
ipsos induxi loquentes, ne, inquam 
et inquit , saepius interponerentur j 
atque ut tamquam a praesentibus 
coram haberi sermo videretur. 

Cum enim saepe mecum ageres , 
ut de amicitia scriberem aliquid, 
digna mihi res cum omnium cogni- 
tione , tum nostra familiaritate , vi- 
sa est : itaque feci non invitus , ut 



1 


io DE AMICITIA. 

prodessem multis tuo rogatu. Sed, 
ut in Catone Majore , qui est scrip- 
tus ad te de senectute , Catonem 
induxi senem disputantem , quia 
nulla videbatur aptior persona, quae 
de illa aetate loqueretur, quam ejus, 
qui et diutissime senex fuisset, et 
in ipsa senectute prae ceteris floruis- 
set j sic , cum accepissemus a patri- 
bus maxime memorabilem C. Laelii, 
et P. Scipionis familiaritatem fuisse, 
idonea mihi Laelii persona visa est, 
quae de amicitia ea ipsa dissereret, 
quae disputata ab eo meminisset 
Scaevola. 

Genus autem hoc sermonum , po- 
situm in hominum veterum aucto- 
ritate , et eorum illustrium , plus , 
nescio quo pacto , videtur habere 
gravitatis. Itaque ipse mea legens , 

DE AMICITIA. n 
sic afficior interdum , ut Catonem , 
non me loqui existimem. Sed ut tum 
ad senem senex de senectute , sic 
hoc libro ad amicum amicissimus de 
amicitia scripsi. Tum est Cato locu- 
tus, quo erat nemo fere senior tem- 
poribus illis, nemoprudentior : nunc 
Laelius et sapiens ( sic enim est ha- 
bitus ) et amicitiae gloria excellens, 
de amicitia loquitur. Tu velim ani- 
mum a me parumper avertas, Lae- 
lium loqui ipsum putes. C. Fannius , 
et Q. Mucius ad socerum veniunt 
post mortem Africani : ab illis ser- 
mo oritur : respondet Laelius $ cujus 
tota disputatio est de amicitia, quam 
legens tu te ipse cognosces. 

II. Fannius. Sunt ista, Laeli : nec 
enim melior vir fuit Africano quis- 
quam , nec clarior. Sed existimare 

debes, omnium oculos in te esse 
conjectos : unum te sapientem et 
appellant et existimant. Tribueba- 
tur hoc modo M. Catoni : scimus L. 
Atilium apud patres nostros appel- 
latum esse sapientem ; sed uterque 
alio quodam modo : Atilius , quia 
prudens esse in jure civili putaba- 
tur ; Cato , quia multarum rerum 
usum habebat ; multaque ejus et in 
senatu , et in foro vel ptovisa pru- 
denter, vel acta constanter, vel 
responsa acute ferebantur ; proptef- 
ea quasi cognomen jam habebat in 
senectute sapientis : te autem alio 
quodam modo, non solum natura et 
moribus , verum etiam studio et 
doctrina esse sapientem ; nec sicut 
vulgus , sed ut eruditi solent appel- 
lare sapientem , qualem in tota 

Graecia neminem : nam qui septem 
appellantur , eos , qui ista subtilius 
quaerunt, in numero sapientium non 
habent. Athenis unum accepimus, 
et eum quidem etiam Apollinis ora- 
culo sapientissimum judicatum. 

Hanc esse in te sapientiam existi- 
mant, ut omnia tua in te posita esse 
ducas, liumanosque casus virtute 
inferiores putes. Itaque ex me quae- 
runt , credo item ex te , Scaevola , 
quonam pacto mortem Africani fe- 
ras ; eoque magis , quod his proximis 
nonis , cum in hortos D. Bruti au- 
guris, commentandi causa, ut asso- 
let , venissemus, tu non adfuisti, 
qui diligentissime semper illum 
diem , et istud munus solitus esses 
obire. 

Scaevola. Quaerunt quidem, C. 

Laeli, multi, ut est a Fannio dic- 
tum : sed ego id respondeo , quod 
animadverti , te dolorem , quem 
acceperis cum summi viri , tum ami- 
cissimi morte, ferre moderate; nec 
potuisse non commoveri , nec fuisse 
id humanitatis tuas : quod autem 
his nonis in nostro collegio non ad- 
fuisses, invaletudinem causas, non 
maestitiam fuisse. 

Laelius. Tlecte tu quidem , Scae- 
vola , et vere : nec enim ab isto of- 
ficio , quod semper usurpavi , cum 
valerem , abduci incommodo meo 
debui : nec ullo casu arbitror hoc 
constanti homini posse contingere, 
ut ulla intermissio fiat officii. Tu 
autem, Fanni, qui mihi tantum 
tribui dicis , quantum ego nec agnos- 
co , nec postulo , facis amice ; sed , ut 

milii videris, non recte judicas de 
Catone : aut enim nemo , quod qui- 
dem magis credo, aut , si quisquam , 
ille sapiens fuit. Quomodo enim , ut 
alia omittam , mortem lilii tulit ? 
memineram Paulum ; videram Gal- 
lum : sed hi in pueris ; Cato in per- 
fecto et spectato viro. Quamobrem 
cave Catoni anteponas , ne istum 
quidem ipsum , quem Apollo , ut 
ais , sapientissimum judicavit : hu- 
jus enim facta, illius dicta laudan- 
tur. De me autem ( ut jam cum utro- 
que loquar ) sic habetote. 

III. Ego, si Scipionis desiderio 
me moveri negem , quam id recte 
faciam , viderint sapientes : .sed 
certe mentiar. Moveor enim tali 
amico orbatus, qualis, ut arbitror, 
nemo umquam erit ; et , ut conlir- 

inare possum , nemo certe fuit : sed 
non egeo medicina : me ipse conso- 
lor 3 et maxime illo solatio, quod eo 
errore careo , quo amicorum decessu 
plerique angi solent : niliil enim 
mali accidisse Scipioni puto 3 milii 
accidit , si quid accidit : suis autem 
incommodis graviter angi , non ami- 
cum, sed se ipsum amantis est. 

Cum illo vero quis neget actum 
esse praeclare ? nisi enim , quod ille • 
minime putabat , immortalitatem 
optare vellet , quid non est adeptus, 
quod homini fas esset optare ? qui 
summam spem civium, quam de eo 
jam puero habuerant , continuo ado- 
lescens incredibili virtute supera- 
vit : qui consulatum petivit num- 
quam , factus est consul bis 3 primum 
ante tempus 3 iterum sibi, suo tem- 


Digitized by Google 



DE AMICITIA. 17 

pore •, reipublicaj , pene sero : qui , 
duabus urbibus eversis , inimicissi- 
mis buic imperio , non modo pras- 
sentia , verum etiam futura bella 
delevit. Quid dicam de moribus fa- 
cillimis ? de pietate in matrem ? li- 
beralitate in sorores ? bonitate in 
suos ? justitia in omnes ? haec nota 
sunt vobis : quam autem civitati 
carus fuerit , maerore funeris indi- 
catum est. Quid igitur hunc pauco- 
rum annorum accessio juvare po- 
tuisset ? senectus enim , quamvis 
non sit gravis, ut memini Catonem 
anno ante, quam mortuus est , me- 
cum et cum Scipione disserere , ta- 
men aufert eam viriditatem , in qua 
etiam tunc erat Scipio. 

Quamobrem vita quidem talis 
fuit, vel fortuna, vel gloria, ut ni- 



liil posset accedere : moriendi autem 
sensum celeritas abstulit : quo de 
genere mortis difficile dictu est ; 
quid homines suspicentur, videtis. 
Hoc tamen vere licet dicere , P. Sci- 
pioni , ex multis diebus , quos in vita 
celeberrimos laetissimosque viderit , 
illum diem clarissimum fuisse, cum, 
senatu dimisso , domum reductus ad 
vesperum est a patribus conscriptis, 
a populo romano, a sociis, et Lati- 
nis, pridie quam excessit e vita : ut 
ex tam alto dignitatis gradu , ad 
superos videatur deos potius , quam 
ad inferos pervenisse. ISeque enim 
assentior iis , qui haec nuper disse- 
rere coeperunt , cum corporibus si- 
mul animos interire , atque omnia 
morte deleri. 

IV. Plus apud me antiquorum 

auctoritas valet , vel nostrorum ma- 
jorum , qui mortuis tam religiosa 
jura tribuerunt : quod non fecissent 
profecto , si nihil ad eos perlinere 
arbitrarentur : vel eorum qui in hac 
terra fuerunt, magnam que Graeciam 
( quae nunc quidem deleta est , tum 
florebat) institutis et praeceptis suis 
erudierunt : vel ejus, qui Apollinis 
oraculo sapientissimus est judica- 
tus : qui non tum lioc , tum illud f 
ut in plerisque, sed idem dicebat 
semper , animos hominum esse di- 
vinos } iisque , cum e corpore exces- 
sissent , reditum in coelum patere, 
optimoque et justissimo cuique ex- 
peditissimum. 

Quod idem Scipioni videbatur ; 
qui quidem quasi praesagiret , per- 
paucis ante mortem diebus, cum ct 



20 


DE AMICITIA 


Pliilus, et Manilius adessent , et alii 
plures , tuque etiam , Scasvola , me- 
cum venisses , triduum disseruit de 
republica : cujus disputationis fuit 
extremum fere de immortalitate 
animorum ; quae se in quiete per 
visum ex Africano audisse dicebat. 
Id si ita est, ut optimi cu jusque ani- 
mus in morte facillime evolet , tam- 
quam e custodia vinculisque corpo- 
ris; cui censemus cursum ad deos 
faciliorem fuisse , quam Scipioni ? 
quocirca ma?rere hoc ejus eventu, 
vereor , ne invidi magis , quam ami- 
ci sit. Sin autem illa veriora, ut 
idem interitus sit animorum et 
corporum , nec ullus sensus maneat ; 
ut nihil boni est in morte, sic certe 
nihil mali : sensu enim amisso, fit 
idem , quasi natus non esset oruni- 

no : quem tamen esse natum et nos 
gaudemus, et haec civitas, dum erit, 
laetabitur. 

Quamobrem cum illo quidem , ut 
supra dixi , actum optime est •, ine- 
cum incommodius : quem fuerat 
aequius, ut prius introieram, sic 
prius exire de vita. Sed tamen re- 
cordatione nostrae am ici tiae sic fruor, 
ut beate vixisse videar , quia cum 
Scipione vixerim ; quocum milii 
conjuncta cura de re publica, et de 
privata fuit ; quocum et domus, et 
militia communis ; et id , in quo est 
omnis vis amicitiae, voluntatum, 
studiorum , sententiarum summa 
consensio. Itaque non tam ista me 
sapientiae, quam modo Fannius com- 
memoravit, , fama delectat, falsa 
praesertim, quam quod amicitiae nos* 

trae memoriam spero sempiternam 
fore : idque milii eo magis est cordi , 
quod ex omnibus seculis vix tria , 
aut quatuor nominantur paria ami- 
corum : quo in genere sperare vi- 
deor Scipionis et Laelii amicitiam , 
notam posteritati fore. 

Fannius. Istud quidem, Laeli, 
ita necesse est : sed , quoniam ami- 
citia? mentionem fecisti , et sumus 
otiosi , pergratum milii feceris , spe- 
ro item Scaevolae , si, quemadmodum 
soles, de ceteris rebus, cum ex te 
quaeruntur ) sic de amicitia disputa- 
ris , quid sentias , qualem existimes, 
quae praecepta des. Scaevola. Milii 
vero pergratum erit ; atque id ipsum 
cum tecum agere conarer, Fannius 
antevertit : quamobrem utrique 
nostrum gratum admodum feceris. 

• V. Laelitts. Ego vero non grava- 
rer , si milii ipse confiderem : nam 
et praeclara res est , et sumus , ut 
dixit Fannius , otiosi : sed quis ego 
sum ? aut quae in me est facultas ? 
doctorum est ista consuetudo, eaque 
Graecorum , ut iis ponatur , de quo 
disputent, quamvis subito. Magnum 
opus est , egetque exercitatione non 
parva. Quamobrem quae disputari 
de amicitia possunt, ab eis censeo 
petatis , qui illa profitentur : ego vos 
liortari tantum possum , ut amici- 
tiam omnibus rebus humanis ante- 
ponatis : nihil est enim tam naturae 
aptum tam conveniens ad res vel 
secundas , vel adversas. 

Sed hoc primum sentio , nisi ili 
bonis amicitiam esse non posse : ne- 
que id ad vivum reseco , ut illi , qui 

haec subtilius disserunt ; fortasse ve- 
re, sed ad communem utilitatem 
parum : negant enim , quemquain 
virum bonum esse, nisi sapientem. 
Sit ita sane : sed eam sapientiam in- 
terpretantur, quam adhuc mortalis 
nemo est consecutus : nos autem ea , 
quae sunt in usu , vitaque communi , 
non ea, quae finguntur, aut optan- 
tur , spectare debemus. Numquam 
ego dicam, C. Fabricium , M’. Cu- 
rium , T. Coruncanium , quos sa- 
pientes nostri majores judicabant , 
ad istorum normam fuisse sapientes. 
Quare sibi habeant sapientiae no- 
men et invidiosum et obscurum ■, 
concedantque , ut hi boni viri fue- 
rint. Ne id quidem facient : nega- 
bunt id , nisi sapienti , posse con- 
cedi. 

. Agamus igitur pingui Minerva, 
ut aiunt. Qui ita se gerunt , ita vi- 
vunt , ut eorum probetur fides, in- 
tegritas, aequalitas, Jiberalitas ; nec 
sit in illis ulla cupiditas, libido, au- 
dacia ; sintque magna constantia , 
ut ii fuerunt , modo quos nominavi : 
hos viros bonos , ut habiti sunt , sic 
etiam appellandos putemus , quia 
sequantur, quantum homines pos- 
sunt, naturam, optimam bene vi- 
vendi ducem. Sic enim mihi per- 
spicere videor , ita natos esse noa, 
ut inter omnes esset societas quae- 
dam ; major autem , ut quisque pro- 
xime accederet : itaque cives potio- 
res, quam peregrini ; et propinqui , 
quam alieni : cum his enim amici- 
tiam natura ipsa peperit ; sed ca non 
satis habet firmitatis : namque hoc 

prsestat amicitia propinquitati , 
quod ex propinquitate benevolen- 
tia tolli potest , ex amicitia non po- 
test : sublata enim benevolentia 
amicitias nomen tollitur , propin- 
quitatis manet. Quanta autem vis 
amicitias sit, ex lioc intelligi maxi- 
me potest , quod ex infinita socie- 
tate generis humani , quam conci- 
liavit ipsa natura , ita contracta res 
est , et adducta in angustum , ut om- 
nis caritas aut inter duos , aut inter 
paucos jungeretur. 

VI. Est autem amicitia nihil 
aliud , nisi omnium divinarum hu- 
manarumque rerum cum benevo- 
lentia et caritate summa consensio: 
qua quidem haud scio, an, excepta 
sapientia , quidquam melius homini 
sit a diis immortalibus datum. Di- 

vitias alii praeponunt , bonam alii 
valetudinem , alii potentiam , alii 
honores , multi etiam voluptates : 
belluarum hoc quidem extremum 
est ; ill^ autem superiora , caduca et 
incerta , posita non tam in nostris 
consiliis ; quam in fortunae temeri- 
tate. Qui autem in virtute summum 
bonum ponunt, praeclare illi qui- 
dem ; sed haec ipsa virtus amicitiam 
et gignit et continet; nec sine vir- 
tute amicitia esse ullo pacto potest. 

Jam virtutem ex consuetudine 
vitae sermonisque nostri interprete- 
mur; nec eam, ut quidam docti, 
verborum magnificentia metiamur ; 
virosque bonos eos , qui habentur , 
numeremus , Paulos , Catones , Gal- 
los , Scipiones, Philos : his commu- 
nis vita contenta est : eos auten* 

omittamus, qui omnino nusquam 
reperiuntur. Tales igitur inter vi- 
ros, amicitia tantas opportunitates 
liabet, quantas vix queo dicere. 

Principio , cui potest esse vita 
vitalis, ut ait Ennius, qui non in 
amici mutua benevolentia conquies- 
cat ? quid dulcius , quam habere , 
quicum omnia audeas sic loqui , ut 
tecum ? quis esset tantus fructus in 
prosperis rebus , nisi haberes , qui 
illis aeque , ac tu ipse , gauderet ? 
adversas vero ferre difficile esset 
sine eo , qui illas gravius etiam , 
quam tu, ferret. Denique ceteras 
res , quas expetuntur , opportunae 
sunt singulae rebus fere singulis : di- 
vitiae, ut utare; opes, ut colare} 
honores , ut laudere } voluptates, ut 
gaudeas 5 valetudo, ut dolore c arcas, 

et muneribus fungare corporis : 
amicitia res plurimas continet : quo- 
quo te verteris , praesto est, nullo 
loco excluditur : numquam intem- 
pestiva, numquam molesta est. Ita- 
que non aqua , non igni , ut aiunt , 
pluribus locis utimur , quam amici- 
tia : neque ego nunc de vulgari , aut 
de mediocri , quae tamen ipsa et de- 
lectat et prodest, sed de vera et 
perfecta loquor , qualis eorum , qui 
pauci nominantur, fuit : nam et se- 
cundas res, splendidiores facit ami- 
citia , et adversas partiens commn- 
nicansque , leviores. 

VII. Cumque plurimas et maxi- 
mas commoditates amicitia conti- 
neat , tum illa nimirum praestat 
omnibus , quod bonam spem praelu- 
cet in posterum j nec debilitari ani- 

mos , aut cadere patitur. V erum 
etenim amicum qui intuetur, tam- 
quam exemplar aliquod intuetur 
sui : quocirca et absentes adsunt , 
et egentes abundant , et imbecilles 
valent , et , quod difficilius dictu 
est , mortui vivunt ; tantus eos ho- 
nos , memoria , desiderium prose- 
quitur amicorum : ex quo illorum 
beata mors videtur ; horum vita lau- 
dabilis. Quod si exemeris ex natu- 
ra rerum benevolentiae conjunctio- 
nem , nec domus ulla , nec urbs stare 
poterit ; ne agri quidem cultus per- 
manebit : id si minus intelligitur., 
quanta vis amicitiae concordiaeque 
sit , ex dissensionibus atque discor- 
diis percipi potest : quae enim do- 
mus tam stabilis , quae tam firma ci- 
vitas est, quae non odiis atque dissi- 

diis funditus possit everti ? ex quo 
quantum boni sit in amicitia, judi- 
cari potest. 

Agrigentinum quidem , doctum 
quemdam virum , carminibus gr oc- 
cis vaticinatum ferunt , quae in re- 
rum natura lotoque mundo consta- 
rent , quaeque moverentur , ea con- 
trahere amicitiam, dissipare discor- 
diam : atque boc quidem omnes 
mortales et intelligunt et re pro- 
bant. Itaque, si quando aliquod offi- 
cium exstitit amici in periculis aut 
adeundis, aut communicandis, quis 
est, qui id non maximis efferat lau- 
dibus ? qui clamores tota cavea nu- 
per in hospitis et amici mei M. Pa- 
cuvii nova fabula ; cum , ignorante 
rege uter eorum esset Orestes , Py- 
< lades Orestem se esse diceret , ut 

pro illo necaretur •, Orestes auteni , 
ita ut erat , Orestem se esse perse- 
veraret ? stantes plaudebant in re 
licta ; quid arbitramur in vera fuisse 
facturos ? facile indicabat ipsa na- 
tura vim suam , cum homines, quod 
facere ipsi non possent, id recte 
lieri in altero judicarent. Hactenus 
mihi videor , de amicitia quod sen- 
tirem, potuisse dicere : si qua prae- 
terea sunt ( credo autem esse mul- 
ta ) ab iis , si videbitur, qui ista dis- 
putant, quaeritote. 

Fannius. Nos autem a te potius : 
quamquam etiam ab istis saepe quae- 
sivi et audivi , non invitus equidem : 
sed aliud quoddam expetimus filum 
orationis tuae. Sca e vola. T um magis 
id diceres, Fanni, si nuper in hor- 
tis Scipionis , cum est de republica 

disputatum, adfuisses : qualis tum 
patronus justitia; fuit contra accu- 
ratam orationem Pliili ! Fannius. 
Facile id quidem fuit , justitiam jus- 
tissimo viro defendere. Scaevola. 
Quid amicitiam ? nonne facile ei , 
qui ob eam summa fide , constantia, 
justitiaque servatam , maximam 
gloriam ceperit ? 

VIII. Laelius. Vim hoc quidem 
est alferre : quid enim refert , qua 
me ratione cogatis ? cogitis certe : 
studiis enim generorum , praesertim 
in re bona, cum difficile est, tum 
ne aequum quidem , obsistere. Sagis- 
sime igitur mibi de amicitia cogi- 
tanti , maxime illud considerandum 
videri solet , num propter imbecil- 
litatem atque inopiam desiderata sit 
amicitia } ut dandis recipienclisquo 

meritis, quod quisque minus per se 
ipse posset , id acciperet ab alio, vi- 
cissimque redderet : an esset hoc 
quidem proprium amicitiae; sed an- 
tiquior, et pulchrior, et magis a 
natura ipsa profecta alia causa : 
amor enim ( ex quo amicitia nomi- 
nata ) princeps est ad benevolentiam 
conjungendam : nam utilitates qui- 
dem enim ab iis percipiuntur saepe , 
qui simulatione amicitiae coluntur 
ct observantur causa temporis. In 
amicitia autem nihil fictum , niliil 
simulatum ; et, quidquid in ea est, 
id est verum et voluntarium. 

Quapropter a natura mihi vide- 
1 ur potius , quam ab indigentia , orta 
amicitia, et applicatione magis ani- 
mi cum quodam sensu amandi, quam 
cogitatione , quantum illa res utili— 

tatis esset habitura. Quod quidem 
quale sit, etiam in bestiis quibus- 
dam animadverti potest ; quae ex se 
natos ita amantad quoddam tempus, 
et ab eis ita amantur, ut facile carum 
sensus appareat : quod in homine 
multo est evidentius. Primum ex ea 
caritate , quae est inter natos et pa- 
rentes; quae dirimi, nisi detestabili 
scelere, non potest. Deinde, cum 
similis sensus exstitit amoris , si ali- 
quem nacti sumus, cujus cum mo- 
ribus et natura congruamus, quod 
in eo quasi lumen aliquod probi- 
tatis et virtutis perspicere videa- 
mur. , 

Nihil est enim amabilius virtute ; 
nihil , quod magis alliciat homines 
ad diligendum ; quippe cum propter 
virtutem et probitatem eos etiam , 

quos numquam vidimus, quodam 
modo diligamus. Quis est, qui C. Fa- 
bricii, M’. Curii non cum caritate 
aliqua et benevolentia memoriam 
usurpet , quos numquam viderit ? 
quis autem est , qui Tarquinium 
Superbum, qui Sp. Cassium, Sp. 
Maelium non oderit ? Cum duobus 
ducibus de imperio in Italia decer- 
tatum est , Pyrrho et Annibale : ab 
altero , propter probitatem ejus , 
non nimis alienos animos habemus •, 
alterum propter crudelitatem sem- 
per haec civitas oderit. 

IX. Quod si tanta vis probitatis 
est, ut eam vel in eis, quos num- 
quam vidimus , vel , quod majus 
est , in hoste etiam diligamus ; quid 
mirum , si animi hominum movean- 
tur , cum eorum , quibuscum usu 

conjuncti esse possunt, virtutem et 
bonitatem perspicere videantur ? 
Quamquam confirmatur amor et 
beneficio accepto , et studio perspec- 
to , et consuetudine adjuncta •, qui- 
bus rebus ad illum primum motum 
animi et amoris adhibitis , admira- 
bilis quaedam exardescit benevolen- 
tiae magnitudo : quam si qui putant 
ab imbecillitate proficisci , ut sit per 
quem quisque assequatur, quod de- 
sideret ; humilem sane relinquunt , 
et minime generosum , ut ita di- 
cam , ortum amicitiae, quam ex ino- 
pia atque indigentia natam volunt. 

Quod si ita esset, ut quisque mi- 
nimum in se esse arbitraretur , ita 
ad amicitiam esset aptissimus ; quod 
longe secus est. Ut enim quisque sibi 
plurimum confidit, et ut quisque 

maxime virtute et sapientia sic mu- 
nitus est , ut nullo egeat , suaque 
omnia in se ipso posita judicet ; ita 
in amicitiis expetendis colendisque 
maxime excellit. Quid enim Afri- 
canus indigens mei? minime hercle : 
ac ne ego quidem illius : sed ego ad- 
miratione quadam virtutis ejus ; ille 
vicissim opinione fortasse nonnulla , 
quam de meis moribus habebat, me 
dilexit : auxit benevolentiam con- 
suetudo. Sed quamquam utilitates 
multae et magnae consecutae sunt , 
non sunt tamen ab earum spe causa? 
diligendi profectae. 

Ut enim benefici libcralesque su- 
mus , non ut exigamus gratiam, ne- 
que enim beneficium feneramur , 
sed natura propensi ad liberalitatem 
sumus ; sic amicitiam , non spe mer- 


Digi iz : y Coi 



DE AltCITIA. % 

cedis adducti, sed quod omnis eius 
fructus in ipso amore inest , expe- 
tendam putamus. 

At ii , qui pecudum ritu ad vo- 
luptatem omnia referunt , longe 
dissentiunt ; nec mirum : nihil enim 
altum , nihil magnificum ac divinum 
suspicere possunt , qui suas omnes 
cogitationes abjecerunt in rem tam 
humilem , tamque contemptam : 
quamobrem hos quidem ab hoc ser- 
mone removeamus : ipsi autem in- 
telligamus, natura gigni sensum di- 
ligendi , et benevolentiae caritatem , 
facta significatione probitatis : quam 
qui appetiverunt, applicant sese et 
propius admovent, ut et usgi ejus, 
quem diligere coeperunt , fruantur , 
et moribus ; sintque pares in amore , 
et aequales ; propensioresque ad bene 

merendum^ quam ad reposcendum ; 
atque haec inter eos sit honesta cer- 
tatio. Sic et utilitates ex amicitia 
maximae capientur; et erit ejus or- 
tus a natura , quam imbecillitate , 
et gravior, et verior. Nam si utili- 
tas amicitias conglutinaret , eadem 
commutata dissolveret : sed quia 
natura mutari non potest , idcirco 
verae amicitiae sempiternae sunt. Or- 
tum quidem amicitiae videtis, nisi 
quid ad haec forte vultis. Fannius. 
Tu vero perge, Laeli : pro hoc enim , 
qui minor est natu, meo jure res- 
pondeo. Scaevola. Recte tu qui- 
dem : quamobrem audiamus. 

X. Laelius. Audite ergo , optimi 
viri , ea quae saepissime inter me et 
Scipionem de amicitia dissereban- 
tur : quamquam ille quidem nihil 

difficilius esse dicebat , quam ami- 
ci liam usque ad extremum vitae per- 
manere : nam , vel ut non idem ex- 
pediret utrique , incidere saepe ; vel 
ut de republica nou idem sentirent : 
mutari etiam mores hominum saepe 
dicebat , alias adversis rebus , alias 
aetate ingravescente : atque earum 
rerum exemplum ex similitudine 
capiebat ineuntis aetatis, quod sum- 
mi puerorum amores saepe una cum 
praetexta ponerentur. 

Sin autem ad adolescentiam per- 
duxissent j dirimi tamen interdum 
contentione, vel uxoriae conditio- 
nis, vel commodi alicu j us, quod idem 
adipisci uterque non posset. Quod 
si qui longius in amicitia provecti 
essent , tamen saepe labefactari , si 
in honoris contentionem incidis- 

sent : pestem enim majorem esse 
nullam in amicitiis , quam in pleris- 
que pecuniae cupiditatem ; in opti- 
mis quibusque honoris certamen , 
et gloriae ; ex quo inimicitias maxi- 
mas saepe inter amicissimos exsti- 
tisse. 

Magna etiam dissidia , et plerum- 
que justa nasci , cum aliquid ab ami- 
cis , quod rectum non esset , postu- 
laretur ‘ y ut aut libidinis ministri, 
aut adjutores essent ad injuriam : 
quod qui recusarent, quamvis ho- 
neste id facerent , jus tamen amici- 
tiae deserere arguerentur ab iis , qui- 
bus obsequi nollent illos autem , 
qui quidvis ab amico auderent pos- 
tulare, postulatione ipsa profiteri, 
omnia se amici causa esse facturos: 
eorum querela inveteratas non mo- 

do familiaritates exstingui solere , 
sed etiam odia gigni sempiterna. 
Hjec ita multa , quasi fata , impen- 
dere amicitiis , ut omnia subterfu- 
gere non modo sapientiae, sed etiam 
felicitatis diceret sibi videri. 

XI. Quamobrem id primum vi- 
deamus, si placet, quatenus amor 
in amicitia progredi debeat. Num, 
si Coriolanus habuit amicos, ferre 
contra patriam arma illi cum Corio- 
lano debuere ? num Viscellinum 
amici regnum appetentem , num 
Sp. Maelium debuerunt juvare ? 

Tiberium quidem Gracchum rem- 
publicam vexantem, a Q. Tubero- 
ne , aequalibusque amicis derelictum 
videbamus. At C. Blosius , Cuma- 
nus , hospes familiae vestrae , Scae- 
vola , cum ad me, qui aderam Las- 

nati, et Rupilio consulibus in consi- 
lio, deprecatum venisset , lianc , ut 
sibi ignoscerem , causam afferebat , 
quod tanti Tib. Gracchum fecisset, 
ut , quidquid ille vellet , sibi facien- 
dum putaret. Tum ego, Etiamne , 
si te in capitolium faces ferre vellet? 
« Numquam , inquit , voluisset id 
« quidem ». Sed, si voluisset? « Pa- 
« ruissem ». Videtis , quam nefaria 
vox : et liercle ita fecit, vel plus 
etiam , quam dixit : non enim pa- 
ruit ille Tib. Gracchi temeritati , 
sed praefuit ; nec se comitem illius 
furoris, sed ducem praebuit : itaque 
hac amentia, quaestione nova per- 
territus , in Asiam profugit , ad 
hostes se contulit , poenas reipubli- 
cae graves j ustasque persolvit. Nulla 
est igitur excusatio peccati , si ami- 

ci causa peccaveris : nam , cum con- 
ciliatrix amicitiae virtutis opinio 
fuerit , difficile est amicitiam ma- 
nere , si a virtute defeceris. 

Quod si rectum statuerimus , vel 
concedere amicis , quidquid velint , 
vel impetrare ab iis , quidquid veli- 
mus, perfecta quidem sapientia su- 
mus, si niliil habeat res vitii : sed 
loquimur de iis amicis, qui ante ocu- 
los sunt , quos videmus , aut de qui- 
bus memoriam accepimus, aut quos 
novit vita communis : ex hoc nu- 
mero nobis exempla sumenda sunt ; 
ct eorum quidem maxime, qui ad 
sapientiam proxime accedunt. 

Videmus Papum jEmilium C. 
Luscino familiarem fuisse, sic a pa- 
tribus accepimus , bis una consules 
et collegas in censura : tum et cum 

iis, et inter se conjunctissimos fuisse 
M\ Curium et T. Coruncanium , 
memoriae proditum est. Igitur ne 
suspicari quidem possumus , quem- 
qnam liorum ab amico qnippiam 
contendisse , quod contra fidem , 
contra jusjurandum , coutra rem- 
publicam esset : nam hoc quidem in 
talibus viris quid attinet dicere , si 
contendisset , impetraturum non 
fuisse ? cum illi sanctissimi viri fue- 
rint; seque autem nefas sit , tale ali- 
quid et facere rogatum , et rogare. 
At vero Tib. Gracchum sequeban- 
tur C. Carbo, C. Cato, et minimo 
tunc quidem Caius frater , nunc 
idem acerrimus. 

XII. Hsec igitur lex in amicitia 
sanciatur , ut neque rogemus res 
turpes, nec faeiamns rogati : turpis 

enim excusatio est, et minime acci- 
pienda , cum in ceteris peccatis , tum 
si quis contra rempublicam se amici 
causa fecisse fateatur. Etenim eo 
loco , Fanni et Sccevola, locati su- 
mus , ut nos longe prospicere opor- 
teat futuros casus reipublicaj. De- 
flexit enim jam aliquantulum de 
spatio curriculoque consuetudo ma- 
jorum. Tib. Gracchus regnum occu- 
pare conatus est , vel regnavit is 
quidem paucos menses. Num quid 
simile populus romanus audierat , 
aut viderat? 

Huno etiam post mortem «ecuti 
amici et propinqui , quid in F. Scir 
pionem effecerint, sine lacrymis non 
queo dicere : nam Carbonem quo- 
quo modo potuimus , propter recen- 
tem poenam Tib. Gracchi sustinui- 

mus. De C. Gracchi autem tribu- 

* 

natu , quid exspectem , non libet 
augurari : serpit enim deinde res, 
quae proclivius ad perniciem , cum 
semel coepit , labitur. Videtis in ta- 
bella jam ante quanta sit facta labes, 
primo gabinia lege , biennio autem 
post , cassia. Videre jam videor po- 
pulum a senatu disjunctum , multi- 
tudinisque arbitrio res maximas agi. 
Plures enim discent, quemadmo- 
dum haec fiant , quam quemadmo- 
dum his resistatur. 

Quorsum haec ? quia sine sociis 
nemo quidquam tale conatur. Prae- 
cipiendum est igitur bonis , ut, si in 
ejusmodi amicitias ignari casu ali- 
quo inciderint, ne existiment, ita 
se alligatos, ut ab amicis, magna 
aliqua re in rempublicam peccanti- 

bus , non discedant : improbis autem 
poena statuenda est ; nec vero minor 
iis, qui secuti erunt alterum, quam 
iis , qui ipsi fuerint impietatis du- 
ces. Quis clarior in Graecia The- 
mistocle ? quis potentior ? qui cum 
imperator bello persico servitute 
Graeciam liberasset,propterque in- 
vidiam in exsilium pulsus esset , 
ingratae patriae injuriam non tulit, 
quam ferre debuit. Fecit idem , 
quod viginti annis ante apud nos fe- 
cerat Coriolanus. His adjutor con- 
tra patriam inventus est nemo : 
itaque mortem sibi uterque con- 
scivit. 

Quare talis improborum consen- 
sio non modo excusatione amicitiae 
tegenda 11011 est , sed potius omni 
supplicio vindicanda ; ut ne quis 

sibi concessum putet, amicum , vel 
bellum patrias inferentem, sequi: 
quod quidem , ut res coepit ire, liaud 
scio, an aliquando futurum sit. Mi- 
hi autem non minori curse est , qua- 
lis respublica post mortem meam 
futura sit , quam qualis hodie sit. 

XIII. Haec igitur prima lex ami- 
citiae sanciatur, ut ab amicis honesta 
petamus, amicorum causa honesta 
faciamus : ne exspectemus quidem , 
dum rogemur : studium semper ad- 
sit , cunctatio absit; consilium vero 
dare gaudeamus libere : plurimum 
in amicitia amicorum bene suaden- 
tium valeat auctoritas : eaque adhi- 
beatur ad monendum non modo 
aperte, sed etiam acri ter, si res pos- 
tulabit; et adhibitae pareatur. 

Nam quibusdam, quos audio sa- 

pientes habitos in Graecia, placuisse 
opinor mirabilia quaedam ; sed nihil 
est , quod illi non persequantur suis 
argutiis : partim fugiendas esse ni- 
mias amicitias, ne necesse sit unum 
sollicitum esse pro pluribus : satis 
superque esse sibi suarum cuique 
rerum : alienis nimis implicari mo- 
lestum esse : commodissimum esse 
quam laxissimas habenas habere 
amicitiae; quas vel adducas, cum 
velis , vel remittas : caput enim esse 
ad beate vivendum , securitatem y 
qua frui non possit animus , si tam- 
quam parturiat unus pro pluribus. 

Alios autem dicere aiunt multo 
etiam inhumanius ( quem locum 
breviter perstrinxi paulo ante ) prae- 
sidii adjumentique causa, non be- 
nevolentiae, neque caritatis, ami- 

citias esse expetendas : itaque ut 
quisque minimum firmitatis habeat, 
minimumque virium , ita amicitias 
appetere maxime : ex eo fieri, ut 
mulierculae magis amicitiarum prae- 
sidia quaerant , quam viri ; et inopes , 
quam opulenti ) et calamitosi , quam 
ii, qui putentur beati. 

O praeclaram sapientiam ! Solem 
enim e mundo tollere videntur, qui 
amicitiam e vita tollunt ; qua a diis 
immortalibus nihil melius habemus, 
nihil jucundius : quae est enim ista 
securitas ? specie quidem , blanda , 
sed reapse multis locis repudianda. 
Neque enim est consentaneum , ul- 
- lam honestam rem actioneinve, ne 
sollicitus sis , aut non suscipere , aut 
susceptam deponere. Quod si curam 
fugimus, virtus fugienda estj quas 

necesse est , cum aliqua cura res sibi 
contrarias aspernetur atque oderit; 
ut bonitas malitiam , temperantia 
libidinem , ignaviam fortitudo. Ita- 
que videas rebus injustis justos ma- 
xime dolere , imbecillibus fortes , 
flagitiosis modestos. Ergo hoc pro- 
prium est animi bene constituti , et 
laetari bonis rebus, et dolere con- 
trariis. 

Quamobrem si cadit in sapientem 
animi dolor (qui profecto cadit , nisi’ 
ex ejus animo exstirpatam humani- 
tatem arbitremur ) quae causa est , 
cur amicitiam funditus tollamus e 
vita , ne aliquas propter eam susci- 
piamus molestias ? Quid enim in- 
terest , motu animi sublato , non 
dico inter hominem et pecudem , 
sed inter hominem et saxum , aut 

truncum , aut quidvis generis ejus- 
dem ? Neque enim sunt isti audien- 
di, qui virtutem duram, et quasi 
ferream esse quamdam volunt ; qua? 
quidem est cum multis in rebus, 
tum in amicitia , tenera atque trac- 
tabilis ; ut et bonis amici quasi diffun- 
dantur, et incommodis contrahan- 
tur. Quamobrem angor iste, qui pro 
amico saspe capiendus est, non tan- 
tum valet , ut tollat e vita amici- 
tiam ; non plus, quam ut virtutes , 
quia nonnullas curas et molestias 
afferunt , repudientur. 

XIV. Cum autem contrahat ami- 
citiam , ut supra dixi, si qua signi- 
ficatio virtutis eluceat , ad quam se 
similis animus applicet et adjungat; 
id cum contingit, amor exoriatur 
neccsse est. Quid enim tam absur- 

dum , quam delectari multis inani- 
bus rebus, ut honore , ut gloria , ut 
aedificio , ut vestitu cultuque carpa- 
ris ; animo autem virtute praedito, 
eo , qui vel amare , vel , ut ita dicam , 
redamare possit, non admodum de- 
lectari? Nihil est enim remunera- 
tione benevolentias , nihil vicissi- 
tudine studiorum officiorumque ju- 
cundius. 

Quod si etiam illud addimus, quod 
recte addi potest , nihil esse , quod 
ad se rem ullam tam alliciat, tam 
attrahat , quam ad amicitiam simi- 
litudo; concedetur profecto verum 
esse , ut bonos boni diligant , adscis- 
cantque sibi quasi propinquitate 
conjunctos, atque natura. Nihil est 
enim appetentius similium sui, ni- 
hil rapacius, quam natura. Quam- 

obrem hoc quidem , Fanni et Scas- 
vola , constat , ut opinor , bonis in- 
ter bonos quasi necessariam bene- 
volentiam esse ; qui est amicitiae 
fons a natura constitutus : sed eadem 
bonitas etiam ad multitudinem per- 
tinet. Non est enim inhumana vir- 
tus , neque immunis , neque super- 
ba ; quas etiam populos universos 
tueri, eisque optime consulere so- 
leat : quod non faceret profecto , si 
a caritate vulgi abhorreret. 

Atque etiam mihi quidem viden- 
tur , qui utilitatis causa lingunt ami- 
citias, amabilissimum nodum ami- 
citias tollere : non enim tam utilitas 
parta per amicum, quam amici amor 
ipse delectat ; tumque illud fit , quod 
ab amico est profectum , jucundum , 
si cum studio est profectum : tan- 

tumque abest, ut amicitiae propter 
indigentiam colantur, ut ii, qui opi- 
bus et copiis, maximeque virtute 
praediti, in qua plurimum est prae- 
sidii, minime alterius indigeant , li- 
beralissimi sint , et beneficentissimi. 
Atque haud scio , an ne opus sit qui- 
dem , nihil umquam omnino deesse 
amicis : ubi enim studia nostra vi- 
guissent, si numquam consilio, num- 
quam opera nostra , nec domi , nec 
militiae Scipio eguisset ? Non igitur 
utilitatem amicitia, sed utilitas ami- 
citiam consecuta est. 

XV. Non ergo erunt homines de- 
liciis diffluentes audiendi, si quando 
de amicitia, quam nec usu, nec ra- 
tione habent cognitam , disputa- 
bunt. Nam quis est, proh deum fi- 
dem, atque hominum! qui velit , 

ut neque diligat quemquam , nec 
ipse ab ullo diligatur , circumfluere 
omnibus copiis, atque in omnium 
rerum abundantia vivere ? haec eni m 
est tyrannorum vita ; in qua nimi- 
rum nulla fides , nulla caritas , nulla 
stabilis benevolentiae potest esse 
fidncia : omnia semper suspecta , 
atque sollicita : nullus locus ami- 
citiae. 

Quis enim aut eum diligat , quem 
metuit; aut eum, a quo se metui 
putat ? Coluntur tamen simulatione 
duntaxat ad tempus. Quod si forte , 
ut fit plerumque , deciderint ; tum 
intelligitur , quam fuerint inopes 
amicorum : quod Tarquinium di- 
xisse ferunt tum exsulantem se in- 
tellexisse , quos fidos amicos habuis- 
set , quos infidos , cum jam neutris 

gratiam referre posset : quamquam 
miror, illa superbia et importuni- 
tate si quemquam habere potuit. 

Atque ut hujus , quem dixi , mo- 
res veros amicos parare non potue- 
re*, sic multorum opes praepoten- 
tium excludunt amicitias fideles. 
Non enim solum ipsa fortuna caeca 
est, sed eos etiam plerumque efficit 
caecos , quos complexa est. Itaque 
efferuntur illi fere fastidio et con- 
tumacia; neque quidquam insipien- 
te fortunato intolerabilius fieri po- 
test. Atque hoc quidem videre licet , 
eos , qui antea commodis fuerunt 
moribus , imperio , potestate , pros- 
peris rebus immutari , spernique 
ab iis veteres amicitias, indulgere 
novis. 

Quid autem stultius, quam , cum 

plurimum copiis , facultatibus, opi- 
bus possint , cetera parare , quae pa- 
rantur pecunia , equos , famulos , 
vestem egregiam , vasa pretiosa ; 
amicos non parare , optimam et pul- 
cherrimam vitae , ut ita dicam , su- 
pellectilem ? Etenim cetera cum 
parant, cui parent, nesciunt, nec 
cujus causa laborent : ejus enim est 
istorum quidque, qui vincit viri- 
bus : amicitiarum sua cuique per- 
manet stabilis et certa possessio j ut , 
etiam si illa maneant , quae sunt 
quasi dona fortunae , tamen vita in- 
culta et deserta ab amicis non pos- 
sit esse jucunda. Sed haec hacte- 
nus. 

XVI. Constituendi autem sunt , 
qui sint in amicitia fines, et quasi 
termini diligendi ; de quibus tres 

video sententias ferri, quarum nul- 
lam probo : unam , ut eodem modo 
erga amicum affecti simus , quo er- 
ga nosmetipsos : alteram , ut nostra 
in amicos benevolentia illorum erga 
nos benevolentiae pariter aequaliter- 
que respondeat : tertiam , ut, quanti 
quisque se ipse facit, tanti fiat ab 
amicis. 

Harum trium sententiarum nulli 
prorsus assentior : nec enim illa pri- 
ma vera est , ut , quemadmodum in 
se quisque, sic in amicum sit ani- 
matus. Quam multa enim, quae nos- 
tra causa numquam faceremus, fa- 
cimus causa amicorum ? precari ab 
indigno, supplicare-, tum acerbius 
in aliquem invehi, insectarique ve- 
hementius-, quae in nostris rebus non 
satis honeste, in amicorum fiunt 

honestissime : multae quoque res 
sunt , in quibus de suis commodis 
viri boni multa detrahunt , delra- 
liique patiuntur , ut iis amici potias , 
quam ipsi , fruantur. 

Altera sententia est , quae definit 
amicitiam paribus officiis ac volun- 
tatibus : hoc quidem est nimis exi- 
gue et exiliter ad calculos vocare 
amicitiam , ut par sit ratio accepto- 
rum et datorum. Divitior mihi et 
affluentior videtur esse vera ami- 
citia j nec observare restricte, ne. 
plus reddat , quam acceperit : ne- 
que enim verendum est, ne quid 
excidat , aut ne quid in terram de- 
fluat , aut ne plus sequo quid in ami- 
citiam congeratur. 

Tertius vero ille finis deterri- 
mus, ut , quanti quisque se ipse fa- 

ciat, tanti fiat ab amicis: saepe enim 
in quibusdam aut animus abjectior 
est , aut spes amplificanda? fortunae 
fractior : non est igitur amici , ta- 
lem esse in eum , qualis ille in se est j 
sed potius eniti et efficere , ut ami- 
ci jacentem animum excitet, indu- 
catque in spem cogitationemque 
meliorem. Alius igitur finis verae 
amiciti® constituendus est, si prius, 
quid maxime reprebendere Scipio 
solitus sit, edixero. Negabat ullam 
vocem inimiciorem amicitiae po- 
tnisse reperiri , quam ejus , qui 
dixisset , ita amare oportere , ut si 
aliquando esset osurus : nec vero se 
* adduci posse, ut boc, quemadmo- 
dum putaretur , a Biante esse dic- 
tum crederet, qui sapiens babitus 
esset unus e septem ; sed impuri cu- 

jusdam , aut ambitiosi , aut omnia 
ad suam potentiam revocantis esse 
sententiam. Quonam enim modo 
quisquam amicus esse poterit, cui 
se putabit inimicum esse posse ? 
quin etiam necesse erit cupere et 
optare , ut quam saepissime peccet 
amicus , quo plures det sibi tam- 
quam ansas ad reprehende ndum : 
rursum autem recte factis commo- 
disque amicorum necesse erit angi , 
dolere , invidere. 

Quare hoc quidem praeceptum, 
cujuscumque est , ad tollendam ami- 
citiam valet. Illud potius praecipien- 
dum fuit, ut eam diligentiam adhi- 
beremus in amicitiis comparandis , 
ut ne quando amare inciperemus 
eum, quem aliquando odisse posse- 
mus : quin etiam si minus felices 

in deligendo fuissemus, ferendum 
id Scipio potius , quam inimicitia- 
rum tempus cogitandum , putabat. 

XVII. His igitur finibus uten- 
dum arbitror , ut cum emendati 
mores amicorum sint , tum sit inter 
eos omnium rerum , consiliorum , 
voluntatum , sine ulla exceptione 
communitas : ut etiam si qua fortu- 
na acciderit , ut minus justae amico- 
rum voluntates adjuvandae sint , in 
quibus eorum aut caput agatur , aut 
fama , declinandum sit de via , modo 
ne summa turpitudo sequatur : est 
enim quatenus amicitiae dari venia 
possit : nec vero negligenda est fa- 
ma 5 nec mediocre telum ad res ge- 
rendas existimare oportet benevo- 
lentiam civium : quam blanditiis et 
assentando colligere turpe est : vir- 

tus, quam sequitur caritas, minime 
repudianda est. 

SetTsaepe ( redeo enim ad Scipio- 
nem , cujus omnis sermo erat de 
amicitia ) querebatur , quod omni- 
bus in rebus homines diligentiores 
essent ; ut capras et oves quot quis- 
que haberet , dicere posset : amicos 
quot haberet, non posset dicere : et 
in illis quidem parandis adhibere 
curam , in amicis eligendis negligen- 
tes esse : nec habere quasi signa 
quaedam et notas, quibus eos , qui ad 
amicitiam essent idonei , judicarent. 
Sunt igitur firmi , et stabiles , et 
constantes eligendi ; cujus generis 
est magna penuria ; et judicare diffi- 
cile est sane , nisi expertum : expe- 
riendum autem est in ipsa amici- 
tia : ita praecurrit amicitia judi- 

eium , tollitque experiendi potes- 
tatem. 

Est igitur prudentis , sustinere , 
ut currum , sic impetum benevolen- 
tiae : quo utamur quasi equis tenta- 
tis, sic amicitiis, aliqua parte peri- 
clitatis moribus amicorum. Quidam 
saepe in parva pecunia perspiciun- 
tur , quam sint leves : quidam , quos 
parva movere non potuit , cognos- 
cuntur in magna. Sin vero erunt 
aliqui reperti , qui pecuniam prae- 
ferre amicitiae , sordidum existi- 
ment ; ubi eos inveniemus , qui 
honores, magistratus, imperia, po- 
testates, opes amicitiae non ante- 
ponent? ut, cum ex altera parte 
proposita haec sint, ex altera jus 
amicitiae , non multo illa malint ? 
imbecilla enim natura est ad cou- 

temnendam potentiam ; quam etiam 
si neglecta amicitia consecuti sunt , 
obscuratum iri arbitrantur , quia 
non sine magna causa sit neglecta 
amicitia. 

Itaque verae amicitiae difficillime 
reperiuntur in iis , qui in honoribus 
reque publica versantur. Ubi enim 
istum invenias , qui honorem amici 
anteponat suo ? Quid? haec ut omit- 
tam , quam graves , quam difficiles 
plerisque videntur calamitatum so- 
cietates ? ad quas non est facile in- 
ventu, qui descendat. Quamquam 
Ennius recte : 

Amicus certus in re incerta cernitur : 

tamen haec duo levitatis et infirmi- 
tatis plerosque convincunt; aut si 
in bonis rebus contemnunt , aut si 
in malis deserunt. 

XVIII. Qui igitur utraque in re 
gravem , constantem , stabilem se in 
amicitia praestiterit, hunc ex maxi- 
me raro hominum genere judicare 
debemus , et pene divino. Firma- 
mentum autem stabilitatis constan- 
ticeque ejus, quam in amicitia quae- 
rimus, fides est : nihil enim stabile 
est, quod infidum est. Simplicem 
praeterea, et communem, et con- 
sentientem, qui rebus iisdem mo- 
veatur , eligi par est : quae omnia 
pertinent ad fidelitatem : neque 
enim fidum potest esse multiplex 
ingenium et tortuosum. Neque ve- 
ro , qui non iisdem rebus movetur, 
et natura consentit, aut fidus , aut 
stabilis potest esse. Addendum eo- 
dem est , ut ne criminibus aut infe- 
rendis delectetur , aut credat obla- 

tis : quae omnia pertinent ad eam , 
quam jamdudum tracto, constan- 
tiam. Ita fit verum illud , quod ini- 
tio dixi, amicitiam, nisi inter bo- 
nos , esse non posse : est enim boni 
viri ( quem eumdem sapientem licet 
dicere ) haec duo tenere in amicitia: 
primum, ne quid fictum sit , neve 
simulatum : aperte enim vel odisse , 
magis ingenui est , quam fronte oc- 
cultare sententiam : deinde non so- 
lum ab aliquo allatas criminationes 
repellere , sed ne ipsum quidem esse 
suspiciosum , semper aliquid existi- 
mantem ab amico esse violatum. 

Accedat huc suavitas quaedam 
oportet sermonum atque morum, 
liaudquaquam mediocre condimen- 
tum amicitiae. Tristitia autem , et 
in omni re severitas, habet illa qui* 

dem gravitatem : sed amicitia re- 
missior esse debet , et liberior , et 
dulcior , et ad omnem comitatem 
facilitatemque proclivior. 

XIX. Exsistit autem hoc loco 
quaedam quaestio subdifficilis : num 
quando amici novi , digni amicitia , 
veteribus sint anteponendi , ut equis 
vetulis teneros anteponere solemus. 
Indigna homine dubitatio : non enim 
amicitiarum esse debent , sicut alia- 
rum rerum , satietates. V eterrima 
quaeque , ut ea vina , quae vetustatem 
ferunt, esse debent suavissima : ve- 
rumque illud est , quod dicitur , 
multos modios salis simul edendos 
esse , ut amicitiae munus expletum 
sit. 

Novitates autem, si spem affe- 
runt , ut , tamquam in herbis non 

fallacibus, fructus appareat, non 
sunt illae quidem repudiandae : ve- 
tustas tamen suo loco conservanda 
est : maxima est enim vis vetustatis 
et consuetudinis , ut in ipso equo , 
cujus modo mentionem feci, si nulla 
res impediat , nemo est , qui non eo , 
quo consuevit , libentius utatur , 
quam intractato et novo : nec modo 
in hoc, quod est animal, sed in iis 
etiam , quae sunt inanimata , consue- 
tudo valet; cum locis etiam ipsis 
montuosis delectemur, et silvestri- 
bus, in quibus diutius commorati 
sumus. 

Sed maximum est in amicitia, 
superiorem parem esse inferiori : sae- 
pe enim excellentiae quaedam sunt : 
qualis erat Scipionis in nostro , ut 
ita dicam , grege. Numquam se ille 

Pliilo , numquam Rupilio , num- 
quam Mummio anteposuit , num- 
quam inferioris ordinis amicis. Q. 
vero Maximum fratrem , egregium 
virum , omnino sibi nequaquam pa- 
rem , quod is anteibat aetate , tam- 
quam superiorem colebat ; suosque 
omnes per sc esse ampliores vo- 
lebat. 

Quod faciendum imitandumque 
est omnibus : ut , si quam praestan- 
tiam virtutis , ingenii, fortunae con- 
secuti sunt, impertiant eam suis, 
communicentque cum proximis : 
ut, si parentibus nati sint humili- 
bus , si propinquos habeant imbe- 
cilliores vel animo , vel fortuna , 
eorum augeant opes , eisque honori 
sint et dignitati ; ut in fabulis , qui 
aliquandiu propter ignorationem 

stirpis et generis in famulatu fue- 
rint , cum cogniti sunt , et aut deo- 
rum , aut regum filii inventi , reti- 
nent tamen caritatem in pastores , 
quos patres multos annos esse duxe- 
runt. Quod quidem est multo pro- 
fecto magis in veris patribus certis- 
que faciendum. Fructus enim inge- 
nii et virtutis, omnisque praestan- 
tiae, tum maximus capitur , cum in 
proximum quemque confertur. 

XX. Ut igitur ii, qui sunt in 
amicitiae conjunctionisque necessi- 
tudine superiores , exaequare se cum 
inferioribus debent j sic inferiores 
non dolere, se a suis amicis aut in- 
genio, aut fortuna, aut dignitate 
superari : quorum plerique aut que- 
runtur semper aliquid, aut etiam 
exprobrant^ eoque magis, si aliquid 

habere se putant, quod officiose et 
amice , et cum cura et labore aliquo 
suo factum queant dicere. Odiosum 
sane genus hominum , officia expro- 
brantium ; quae meminisse debet is, 
in quem collata sunt, non comme- 
morare , qui contulit. 

Quamobrem ut ii , qui superiores 
sunt jsuramittere se debent in ami- 
citia; sic quodam modo inferiores 
extollere : sunt enim quidam , qui 
molestas amicitias faciunt, cum ipsi 
se contemni putant : quod non fere 
contingit , nisi iis , qui etiam con- 
temnendos se arbitrantur ; qui hac 
opinione non modo verbis, sed etiam 
opere levandi sunt. 

Tantum autem cuique tribuen- 
dum est, primum, quantum ipse 
efficere possis; deinde etiam, quan- 

tum ille, quem diligas atque adju- 
ves , sustinere : non enim tu possis, 
quantumvis licet excellas , omnes 
tuos ad honores amplissimos produ- 
cere ; ut Scipio P. Rutilium potuit 
consulem efficere, fratrem ejus Lu- 
cium non potuit. Quod si etiam pos- 
sis quidvis deferre ad alterum , vi- 
dendum est tamen, quid ille possit 
sustinere. 

Omnino amicitiae , corroboratis 
jam confirmatisque et ingeniis et 
aetatibus, judicandae sunt; nec, si 
qui ineunte aetate venandi aut pilae 
studiosi fuerint , eos habere neces- 
sarios oportet, quos tum eodem stu- 
dio praeditos dilexerunt : isto enim 
modo nutrices et paedagogi jure 
vetustatis plurimum benevolentiae 
postulabunt ; quinegligendi quidem 

non sunt, sed alio quodam modo 
colendi : aliter amicitia? stabiles per- 
manere non possunt. Dispares enim 
mores disparia studia sequuntur , 
quorum dissimilitudo dissociat ami- 
citias ; nec ob aliam causam ullam 
boni improbis , improbi bonis amici 
esse non possunt, nisi quod tanta 
est inter eos , quanta maxima po- 
test esse, morum studiorumque dis- 
tantia. 

. Recte etiam praecipi potest in 
amicitiis, ne intemperata quaedam 
benevolentia, quod persaepe fit, im- 
pediat magnas utilitates amicorum : 
nec enim , ut ad fabulas redeam , 
Troj am N eoptole mus capere potuis- 
set , si Lycomedem , apud quem erat 
educatus , multis cum lacrymis iter 
suum impedientem T audire voluis- 

set : et saepe incidunt magnas res , 
ut discedendum sit ab amicis : quas 
qui impedire vult, quod desiderium 
non facile ferat , is et infirmus est 
mollisque natura , et ob eam ipsam 
causam in amicitia parum justus. 
Atque in omni re considerandum 
est , et quid postules ab amico , et 
quid patiare a te impetrari. 

XXI. Est etiam quasi quaedam 
calamitas in amicitiis dimittendis 
nonnumquam necessaria : jam enim 
a sapientium familiaritatibus ad vul»- 
gares amicitias oratio nostra delabi- 
tur. Erumpunt saepe vitia amico- 
rum cum in ipsos amicos, tum in 
alienos ; quorum tamen ad amicos 
redundet infamia. Tales igitur ami- 
citiae sunt remissione usus eluendae, 
et (ut Catonem dicere audivi ) dis- 

anendae magis, quam discindendae : 
nisi quaedam admodum intolerabilis 
injuria exarserit , ut neque rectum , 
neque honestum sit , neque fieri 
possit , ut non statim alienatio dis- 
junctioque facienda sit. 

Sin autem morum, aut studio- 
rum commutatio quaedam , ut fieri 
solet, facta erif , aut in reipublicae 
partibus dissensio intercesserit ( lo- 
quor enim , ut paulo ante dixi , non 
de sapientium, sed de communibus 
amicitiis ) carendum erit , ne non 
solum amicitiae depositae , sed inimi- 
citias etiam susceptae videantur : ni- 
hil enim turpius, quam cum eo bel- 
lum gerere , quicum familiariter 
vixeris. Ab amicitia Q. Pompeii 
meo nomine se removerat , ut sci- 
tis, Scipio : propter dissensionem 

aulem , quae erat in republica , alie- 
natus est a collega nostro Metello : 
utrumque egit graviter , auctoritate 
et offensione animi non acerba. 

Quamobrem primum danda ope- 
ra est, ne qua amicorum dissidia 
fiant : sin tale aliquid evenerit ; ut 
exstinctae potius amicitiae , quam 
oppressae esse videantur. Cavendum 
vero est , ne etiam in graves inimi- 
citias convertant se amicitiae ; e 
quibus jurgia , maledicta , contume- 
liae generentur : quae tamen si tole- 
rabiles erunt , ferendae sunt ; et liic 
bonos veteri amicitiae tribuendus 
est, ut is in culpa sit, qui faciat, 
non qui patiatur injuriam. Omnino 
omnium horum vitiorum atque in- 
commodorum una cautio est, atque 
una provisio, ut ne nimis cito di- 

ligere incipiant, neve non dignos. 

Digni autem sunt amicitia , qui- 
bus in ipsis inest causa , cur diligan- 
tur. Rarum genus, et quidem om- 
nia praeclara rara ; nec quidquam 
difficilius , quam reperire , quod sit 
omni ex parte in suo genere perfec- 
tum : sed plerique neque in rebus 
humanis quidquam bonum norunt , 
nisi quod fructuosum sit ; et amicos , 
tamquam pecudes, eos potissimum 
diligunt , ex quibus sperant se ma- 
ximum fructum esse capturos. 

Ita pulcherrima illa et maxime 
naturali carent amicitia , per se et 
propter se expetenda j nec ipsi sibi 
exemplo sunt , haec vis amicitiae 
qualis et quanta sit. Ipse enim se 
quisque diligit , non ut aliquam a se 
ipso mercedem exigat caritatis suae , 

sed quod per se sibi quisque carus 
est : quod nisi idem in amicitiam 
transferatur , verus amicus nu in- 
quam reperietur : est enim is qui- 
dem tamquam alter idem. 

Quod si hoc apparet in bestiis , 
volucribus, nantibus, agrestibus, 
cicuribus, feris, primum ut se ipsse 
diligant , id enim pariter cum omni 
animante nascitur; deinde, ut re- 
quirant atque appetant , ad quas se 
applicent , ejusdem generis animan- 
tes ; idque faciunt cum desiderio , 
et cum quadam similitudine amoris 
humani : quanto id magis in homi- 
nis sit natura, qui et se ipse diligit, 
et alterum anquirit, cujus animum 
ita cum suo commisceat , ut efficiat 
pene unum ex duobus ? 

XXII. Sed plerique perverse, ne 

dicam impudenter, amicum liabere 
talem volunt , quales ipsi esse non 
possunt \ quaeque ipsi non tribuunt 
amicis, haec ab iis desiderant. Par 
est autem , primum ipsum esse vi- 
rum bonum , tum alterum similem 
sui quaerere: in talibus ea, quam jam- 
dudum tractamus, stabilitas amici- 
tiae confirmari potest ; cum homines 
benevolentia conjuncti , primum 
cupiditatibus iis , quibus ceteri ser- 
viunt, imperabunt ; deinde aequitate 
justitiaque gaudebu nt , omniaque al- 
ter pro altero suscipiet : neque quid- 
quam umquam nisi honestum et 
rectum alter ab altero postulabit ; 
neque solum colent inter se ac dili- 
gent , sed etiam verebuntur : nam 
maximum ornamentum amicitiae 
tollit, qui ex ea tollit verecundiam. 

Itaque in iis perniciosus est error, 
qui existimant, libidinum peccato— 
rumque omnium patere in amicitia 
licentiam. Virtutum amicitia adju- 
trix a natura data est, non vitiorum 
comes : ut, quoniam solitaria non 
posset virtus ad ea , qu«e summa 
sunt , pervenire , conjuncta et con- 
sociata cum altera perveniret : quae 
si quos inter societas aut est, aut 
fuit , aut futura est, eorum est ha- 
bendus ad summum naturae bonum 
optimus beatissimusque comitatus. 

Haec est, inquam, societas, in 
qua omnia insunt , quae putant 
homines expetenda, honestas, glo- 
ria, tranquillitas animi, atque ju- 
cunditas : ut, cum haec adsint, bea- 
ta vita sil , et sine his esse non possit. 
Quod cum optimum maximumque 

sit, si id volumus adipisci, virtuti 
opera danda est : sine qua neque 
amicitiam, neque ullam rem expe- 
tendam consequi possumus : ea vero 
neglecta , qui se amicos habere arbi- 
trantur , tum se denique errasse 
sentiunt, cum eos gravis aliquis ca- 
sus experiri cogit. 

Quocirca ( dicendum est enim 
saepius ) cum judicaveris , diligere 
oportet ; non , cum dilexeris , ju- 
dicare. Sed cum multis in rebus 
negligentia plectimur; tum maxi- 
me in amicis et deligendis et co- 
lendis : praeposteris enim utimur 
consiliis, et acta agimus, quod ve- 
tamur veteri proverbio. Nam im- 
plicati ultro et citro, vel usu diu- 
turno , vel etiam officiis , repente 
in medio cursu amicitias , exor- 

ta aliqua offensione, dirumpimus. 

XXIII. Quo etiam magis vitupe- 
randa est rei maxime necessarias 
tanta incuria. Una est enim amici- 
tia in rebus liumanis, de cujus uti- 
litate omnes uno ore consentiunt. 
Quamquam a multis ipsa vir tus con- 
temni tur , et venditatio quaedam 
atque ostentatio esse dicitur : multi 
divitias despiciunt , quos parvo con- 
tentos tenuis victus cultusque de- 
lectat : honores vero, quorum cupi- 
ditate quidam inflammantur, quam 
multi ita contemnunt , ut nihil ina- 
nius , nihil esse levius existiment ? 
itemque cetera, quae quibusdam ad- 
mirabilia videntur , permulti sunt , 
qui pro nihilo putent : de amicitia 
omnes ad unum idem sentiunt ; et 
ii , qui ad rempublicam se contule- 

mnt; et ii, qui rerum cognitione 
doctrinaque delectantur; et ii, qui 
suum negotium gerunt otiosi ; pos- 
tremo ii , qui se totos tradiderunt 
voluptatibus , sine amicitia vitam 
esse nullam sentiunt, si modo ve- 
lint aliqua ex parte liberaliter vive- 
re. Serpit enim nescio quo modo per 
omnium vitam amicitia ; nec ullam 
aetatis degendae rationem patitur es- 
se expertem sui. 

Quin etiam si quis ea asperitate 
est, et immanitate naturae, con- 
gressus ut hominum fugiat atque 
oderit, qualem fuisse Athenis Ti- 
monem nescio quem accepimus ; ta- 
men is pati non possit , ut non an- 
quirat aliquem , apud quem evomat 
virus acerbitatis suae. Atque hoc 
maxime judicaretur, si quid tale 

posset contingere , ut aliquis nos 
deus ex hac hominum frequentia 
tolleret, et in solitudine uspiam col- 
locaret, atque ibi suppeditans om- 
nium rerum , quas natura desiderat , 
abundantiam et copiam , hominis 
omnino aspiciendi potestatem eri- 
peret : quis tam esset ferreus , qui 
eam vitam ferre posset, cuique non 
auferret fructum voluptatum om- 
nium solitudo ? 

V erum ergo illud est , quod a Ta- 
rentino Archyta, ut opinor, dici 
solitum , nostros senes commemo- 
rare audivi , ab aliis senibus audi- 
tum : « Si quis in coelum ascendis- 
<c set, naturamque mundi , et pul- 
« chritudinem siderum jperspexis- 
« set, insuavem illam admirationem 
« ei fore, quae jucundissima fuisset , 



«si aliquem, cui narraret, liabuis- 
« set ». Sic natura solitarium nihil 
amat , scmperque ad aliquod tam- 
quam adminiculum annititur : quod 
in amicissimo quoque dulcissimum 
est. 

XXIV. Sed cum tot signis eadem 
natura declaret, quid velit, anquirat, 
ac desideret ; obsurdescimus tamen 
nescio quomodo; nec ea, quae ab ea 
monemur, audimus. Est enim varius 
et multiplex usus amicitiae, multae- 
que causae suspicionum offensionum- 
que dantur ; quas tum evitare , tum 
elevare , tum ferre , sapientis est. 
Una illa subeunda offensio est, ut et 
veritas in amicitia, et fides retinea- 
tur : nam et monendi amici saepe 
sunt , et objurgandi ; et haec acci- 
pienda amice, cum benevole fiunt. 

Sed nescio quomodo verum est , 
quod in Andria familiaris meus di- 
cit: 

Obsequium amicos , veritas odium parit. 

Molesta veritas est , si quidem ex ea 
nascitur odium , quod est venenum 
amicitias ; sed obsequium multo mo- 
lestius , quod peccatis indulgens , 
praecipitem amicum ferri sinit : ma- 
xima autem culpa in eo est , qui et 
veritatem aspernatur , et in frau- 
dem obsequio impellitur. Omni igi- 
tur hac in re liabenda ratio et dili- 
gentia est ; primum , ut monitio 
acerbitate, deinde objurgatio con- 
tumelia careat : in obsequio autem 
( quoniam Terentiano verbo luben- 
t er utimur ) comitas adsit; assen- 
tatio , vitiorum adjutrix , procul 
amoveatur : quas non modo amico , 

sed ne libero quidem digna est : ali- 
ter enim cum tyranno, aliter cum 
amico vivitur. 

Cujus autem aures veritati clausae 
sunt, ut ab amico verum audire ne- 
queant , hujus salus desperanda est : 
scitum est enim illud Catonis , ut 
multa : « Melius de quibusdam acer- 
« bos inimicos mereri, quam eos 
« amicos, qui dulces videantur : il- 
« los verum saepe dicere , lios num- 
<c quam » . Atque illud absurdum 
est, quod ii, qui monentur, eam 
molestiam , quam debent capere , 
non capiunt ; eam capiunt , qua de- 
bent vacare : peccasse enim se non 
anguntur, objurgari moleste ferunt ; 
quod contra oportebat , delicto do- 
lere , correctione gaudere. 

XXV. Ut igitur et monere , et 

moneri , proprium est verae amici- 
tias ; et alterum libere facere , non 
aspere; alterum patienter accipere , 
non repugnanter : sic habendum est, 
nullam in amicitiis pestem esse ma- 
jorem, quam adulationem, blandi- 
tiam , assentationem : quamvis enim 
multis nominibus est hoc vitium no- 
tandum , levium hominum atque 
fallacium, ad voluntatem loquen- 
tium omnia, nihil ad veritatem. 

Cum autem omnium rerum simu- 
latio est vitiosa ( tollit enim judi- 
cium veri, idque adulterat ) tum 
amicitias repugnat maxime : delet 
enim veritatem, sine qua nomen 
amicitias valere non potest : nam 
cum amicitias vis sit in eo , ut unus 
quasi animus fiat ex pluribus : quL 
id fieri poterit, si ne in uno quidem 

quoque unus animus erit, idemque 
semper ; sed varius, commutabilis , 
multiplex ? 

Quid enim potest esse tam flexi- 
bile , tam devium , quam animus 
ejus , qui ad alterius non modo sen- 
sum ac voluntatem, sed etiam vul- 
tum atque nutum convertitur ? 

JJegat quis ? nego. Ait? aio. Postremo imperavi 
... 1 

egomet mihi , 

Omnia assentari , 

ut ait idem Terentius ; sed ille sub 
Gnathonis persona : quod amici ge- 
nus adhibere , omnino levitatis est. 
Multi autem Gnatlionum similes , 
cum sint loco, fortuna, fama supe- 
riores : horum est assentatio moles- 
ta , cum ad vanitatem accessit auc-. 
toritas. 

Secerni autem blandus amicus a 

vero , et internosci tam potest , ad- 
hibita diligentia , quam omnia fu- 
cata, et simulata a sinceris atque 
veris. Concio, quae ex imperitissi- 
mis constat , tamen judicare solet , 
quid intersit inter popularem , id 
est , assentatorem et levem civem, 
et inter constantem , severum et 
gravem. Quibus blanditiis C. Papi- 
rius nuper influebat in aures con- 
cionis, cum ferret legem de tribunis 
plebis reficiendis ? Dissuasimus nos : 
sed nihil de me; de Scipione dicam 
libentius. 

Quanta illa, dii immortales ! fuit 
gravitas? quanta in oratione majes- 
tas ? ut facile ducem populi romani 
diceres. Sed affuistis; et est in ma- 
nibus oratio : itaque lex popularis 
suffragiis populi repudiata est. At- 

que , ut ad me redeam, meministis, 
Q. Maximo, fratre Scipionis, et L. 
Mancino consulibus , quam popula- 
ris lex de sacerdotiis C. Licinii Cras- 
si videbatur : cooptatio enim colle- 
giorum ad populi beneficium trans- 
ferebatur. Atque is primum insti- 
tuit in forum versus agere cum 
populo. Tamen illius vendibilem 
orationem religio deorum immor- 
talium, nobis defendentibus, facile 
vincebat : atque id actum est prae- 
tore me , quinquennio ante , quam 
consul sum factus. Itaque rei veri- 
tate magis, quam summa auctorita- 
te causa illa defensa est. 

XXVI. Quod si in scena, in qua 
rebus fictis et adumbratis loci pluri- 
mum est , tamen verum valet ( si 
modo id patefactum et illustratum 

est ) quid in amicitia fieri oportet, 
quae tota veritate perpenditur ? in 
qua nisi , ut dicitur , apertum pec- 
tus videas , tuumque ostendas , nihil 
fidum , nihil exploratum habeas ; 
ne amare quidem , aut amari possis, 
cum id , quam vere fiat , ignores. 
Quamquam ista assentatio quamvis 
perniciosa sit , nocere tamen nemi- 
ni potest, nisi ei, qui eam recipit, 
atque ea delectatur : ita fit , ut is 
assentatoribus patefaciat aures suas 
maxime , qui ipse sibi assentetur , et 
se maxime ipse delectet. 

Omnino est amans sui virtus : 
optime enim se ipsa novit , quam- 
que amabilis sit intelligit : ego au- 
tem non de virtute nunc loquor , sed 
de virtutis opinione : virtute enim 
ipsa non tam multi praediti esse , 

quam videri volunt. Hos delectat 
assentatio : his fictus ad ipsorum 
voluptatem sermo cum adhibetur , 
orationem illam vanam, testimo- 
nium esse laudum suarum putant : 
nulla est igitur hasc amicitia, cum 
alter verum audire non vult , alter 
ad mentiendum paratus est. Nec 
parasitorum in comoediis assentatio 
nobis faceta videretur, nisi essent 
milites gloriosi. 

Magnas vero agere gratias Thais milii ? 

Satis erat respondere, «Magnas: 
« ingentes » , inquit : seinper auget 
assentator id , quod is , cujus ad 
voluntatem dicitur, vult esse mag- 
num. 

Quamobrem, quamvis blanda ista 
vanitas apud eos valeat , qui ipsi il- 
lam allectant et invitant \ tamen 

etiam graviores constantioresque 
admonendi sunt, ut animum adver- 
tant , ne callida assentatione capian- 
tur : aperte enim adulantem nemo 
non videt , nisi qui admodum est ex- 
cors. Callidus ille et occultus ne se 
insinuet , studiose cavendum est : 
nec enim facillime agnoscitur, quip- 
pe qui etiam adversandosaepe assen- 
tetur ; et litigare se simulans , blan- 
diatur, atque ad extremum det ma- 
nus , vincique se patiatur ; ut is , qui 
illusus sit , plus vidisse videatur. 
Quid autem turpius , quam illudi ? 
quod ne accidat, magis cavendum 
est , ut in Epiclero. * 

Hodie me ante omnes comicos stnllos senes 

Versaris , atque luseris lautissime. 

Haec enim etiam in fabulis stul- 
tissima persona est improvidorum 

et credulorum senum. Sed nescio 
quo pacto ab amicitiis perfectorum 
hominum, id est, sapientium ( de 
hac dico sapientia, quas videtur in 
hominem cadere posse ) ad leves 
amicitias deflexit oratio. Quam- 
obrem ad illa prima redeamus, ea- 
que ipsa concludamus aliquando. 

XX V II. V irtus , virtus , inquam , 
C. Fanni , et tu, Q. Muci , et conci- 
liat amicitias et conservat : in ea est 
enim convenientia rerum , in ea sta- 
bilitas, in ea constantia : quae cum 
se extulit , et ostendit lumen suum , 
et idem aspexit agnoyitque in alio j 
ad id se admovet, vicissimque acci- 
pit illud , quod in altero est : ex quo 
eorum exardescit sive amor, sive 
amicitia : utrumque enim dictum 
est ab amando : amare autem nihil 

aliud est , nisi eum ipsum diligere , 
quem ames , nulla indigentia , nulla 
utilitate quaesita; quas tamen ipsa 
efflorescit ex amicitia , etiam si tu 
eam minus secutus sis. 

Hac nos adolescentes benevolen- 
tia senes illos L. Paulum , M. Cato- 
nem, C. Gallum, P. Nasicam, Tib. 
Gracchum, Scipionis nostri soce- 
rum , dileximus : haec etiam magis 
elucet inter aequales, ut inter me et 
Scipionem, L. Furium, P. Rupi- 
lium, Sp. Mummium ; vicissim au- 
tem senes in adolescentium caritate 
acquiescimus ; ut ego in vestra , ut 
in Q. Tuberonis. Equidem etiam ad- 
modum adolescentis , P. Rutilii Vir- 
ginii familiaritate delector. Quo- 
niamque ita ratio comparata est 
vitae , naturaeque nostrae , ut alia 

rotas oriatur; maxime quidem op- 
tandum est, ut cum roqualibus pos- 
sis, quibuscum tamquam e carceri- 
bus emissus sis , cum iisdem ad cal- 
cem , ut dicitur , pervenire. 

Sed quoniam res humanas fragiles 
caducroque sunt , semper aliqui an- 
quirendi sunt , quos diligamus , et a 
quibus diligamur : caritate enim be- 
nevolentiaque sublata, omnis est e 
vita sublata jucunditas. Mibi qui- 
dem Scipio, quamquam est subito 
ereptus , vivit tamen , semperque 
vivet : virtutem enim amavi illius 
viri, quae exstincta non est : nec 
mihi soli versatur ante oculos, qui 
illam semper in manibus habui , sed 
etiam posteris erit clara et insignis : 
nemo umquam animo, aut spe ma- 
jora suscipiet, qui sibi non illius me- 

moriam atque imaginem proponen- 
dam putet. 

Equidem ex omnibus rebus, quas 
mihi aut fortuna, aut natura tri- 
buit , nihil habeo , quod cum amici- 
tia Scipionis possim comparare. In 
hac mihi de republica consensus, in 
hac rerum privatarum consilium ; in 
eadem requies plena oblectationis 
fuit : numqnam illum ne minima 
quidem re offendi , quod quidem 
senserim ; nihil audivi ex eo ipse , 
quod nollem : una domus erat, idem 
victus, isque communis : neque so- 
lum militia , sed etiam peregrinatio * 
nes rusticationesque communes. 

Nam quid ego de studiis dicam 
cognoscendi semper aliquid atque 
discendi ; in quibus, remoti ab ocu- 
lis populi, omne otiosum tempus 

contrivimus ? Quarum rerum re- 
cordatio et memoria, si una cum 
illo occidisset, desiderium coni unc- 
tissimi atque amantissimi viri ferre 
nullo modo possem : sed nec illa 
exstincta sunt, alunturque potius 
et augentur cogitatione et memo- 
ria : et , si illis plane orbatus essem , 
magnum tamen afferret mihi aetas 
ipsa solatium : diutius enim jam in < 
hoc desiderio esse non possum : om- 
nia autem brevia, tolerabilia esse 
debent , etiam si magna sint. Haec 
habui , de amicitia quae dicerem. 
Vos autem hortor, ut ita virtutem 
colatis , sine qua amicitia esse non 
potest , ut , ea excepta , nihil ami- 
citia praestabilius putetis. 

Animadverti , Brute , saepe 
Catonem avunculum tuum , cum in 
senatu sententiam diceret , locos 
graves ex philosophia tractare , ab- 
horrentes ab hoc usu forensi et pu- 
blico; sed dicendo consequi tamen 
ut illa etiam populo probabilia vi- 
derentur : quod eo majus est illi , 
quam aut tibi , aut nobis ; quia nos 
ea philosophia plus utimur, quae pe- 

perit dicendi copiam, et in qua di- 
cuntur ea , quas non multum dis- 
crepant ab opinione populari. Cato 
autem perfectus , mea sententia , 
Stoicus, et ea sentit, quae non sane 
probantur in vulgus; et in ea est 
baeresi, quas nullum sequitur florem 
orationis, neque dilatat argumen- 
tum : minutis interrogatiunculis , 
quasi punctis , quod proposuit , effi- 
cit. Sed nihil est tam incredibile, 
quod non dicendo fiat probabile ; ni- 
hil tam horridum, tam incultum , 
quod non splendescat oratione , et 
tamquam excolatur : quod cum ita 
putarem , feci etiam audacius, quam 
ille ipse , de quo loquor. Cato enim 
duntaxat de magnitudine animi , 
de contemnenda morte, de omni 
laude virtutis , de diis immortalibus, 

de caritate patriae , stoice solet, ora- 
toriis ornamentis adhibitis, dicere. 
Ego autem illa ipsa, quae vix in 
gymnasiis et in otio Stoici probant, 
ludens conjeci in communes locos : 
quae quia sunt admirabilia contra- 
que opinionem omnium , ab ipsis 
etiam nr a. petrota, appellantur. Ten- 
tare volui, possentne proferri in lur 
cein, id est , in forum, et ita dici , 
ut probarentur ; an alia quaedam es- 
set erudita, alia popularis oratio : 
eoque scripsi libentius, quod mihi 
ista vrctpcLJ o^et quae appellant, ma- 
xime videntur esse socratica, lon- 
geque verissima. Accipies igitur hoc 
parvum opusculum , lncubralum his 
jam contractioribus noctibus, quo- 
niam illud majorum vigiliarum mu- 
nus in tuo nomine apparuit : et de- 

10 

gustabis genus hoc exercitationum 
earum , quibus uti consuevi , cum 
ea, quae dicuntur in scholis «S’e'7 ix.h, 
ad nostrum hoc oratorium transfe- 
ro dicendi genus. Hoc tamen opus 
in acceptum ut referas, nihil postu- 
lo : non est enim tale , ut in arce 
poni possit , quasi illa Minerva Phi- 
diaj ; sed tamen , ut ex eadem offici- 
na exisse appareat. 

O^ll (JLOVOV 7b KetfCbV (tyeCWv. 

Quod honestum sit, id solum bonum esse. 

I. Vereor, ne cui vestrum ex 
Stoicorum hominum disputationi- 
bus, non ex meo sensu deprompta 
haec videatur oratio : dicam tamen 
quod sentio ; et dicam brevius , quam 
res tanta dici poscit. Numquam ego 
hercule neque pecunias istorum , 
neque tecta magnifica , neque opes , 
neque imperia , neque eas , quibus 
maxime adstricti sunt, voluptates 
in bonis rebus aut expetendis esse 
duxi : quippe cum viderem , rebus 
his circumfluentibus , ea tamen de- 
siderare maxime , quibus abunda- 
rent : neque enim expletur um- 

quam , nec satiatur cupiditatis si- 
tis ; neque solum ea quae habent li- 
bidine augendi cruciantur, sed etiam 
amittendi metu. In quo equidem 
continentissimorum hominum, ma- 
jorum nostrorum , saepe requiro pru- 
dentiam , qui haec imbecilla et com- 
mutabilia pecuniae membra , verbo 
Bona putaverunt appellanda , cum 
re ac factis longe aliter judicavissent. 
Potestne bonum cuiquam malo esse? 
aut potest quisquam in abundantia 
bonorum ipse esse non boniis ? At- 
qui ista omnia talia videmus , ut 
etiam improbi habeant et obsint 
probis. Quamobrem licet irrideat, 
si quis vult ; plus apud me tamen 
vera ratio valebit , quam vulgi opi- 
nio : neque ego umquam bona per- 
/ didisse dicam, si quis pecus aut su- 

pellectilem amiserit; neque non sae- 
pe laudabo sapientem illum , Bian- 
tem, ut opinor, qui numeratur in 
septem ; cujus cum patriam Prienen 
cepisset hostis, ceterique ita fuge- 
rent , ut multa de suis rebus secum 
asportarent ; cum esset admonitus 
a quodam , ut idem ipse faceret : 
« Ego vero , inquit , facio : nam 
« omnia mea porto mecura ». Ille 
haec ludibria fortunae ne sua quidem 
putavit , quae nos appellamus etiam 
bona. Quid est igitur , quaeret ali- 
quis, bonum? si quid recte fit, et 
honeste , et cum virtute , id bene 
fieri vere dicitur ; et quod rectum , 
et honestum , et cuui virtute est , id 
solum opinor bonum. 

II. Sed haec videri possunt obscu- 
riora, cum lentius disputantur. Vita 

atque factis illustranda sunt sum- 
morum virorum lisec, quae verbis 
subtilius , quam satis est , disputari 
videntur. Quaero enim a vobis , num 
ullam cogitationem habuisse videan- 
tur ii, qui hanc rempublicam tam 
praeclare fundatam nobis relique- 
runt , aut argenti ad avaritiam , aut 
amoenitatum ad delectationem , aut 
supellectilis ad delicias , aut epu- 
larum ad voluptates ? Ponite ante 
oculos unumquemque regum. Vul- 
tis a Romulo ? vultis post liberam 
civitatem , ab iis ipsis, qui liberave- 
runt eam? Quibus tandem gradibus 
Romulus ascendit in coelum? iisne, 
qua3 isti bona appellant ? an rebus 
gestis atque virtutibus ? Quid ? a 
Numa Pompilio ? minusne gratas 
diis immortalibus capedines ac fic- 

tiles urnulas fuisse , quam filicatas 
aliorum pateras arbitramur ? Omit- 
to reliquos : sunt enim omnes pares 
inter se , praeter Superbum. Bru- 
tum si quis roget , quid egerit in 
patria liberanda ; si quis item reli- 
quos ejusdem consilii socios , quid 
spectaverint , quid secuti sint ; num 
quis exsistet , cui voluptas , cui di- 
vitiae, cui denique praeter officium 
fortis -et magni viri , quidquam aliud 
propositum fuisse videatur? Quae 
res ad necem Porsennae C. Mucium 
impulit , sine ulla spe salutis suae ? 
quae vis Coclitem contra omnes hos- 
tium copias tenuit in ponte solum ? 
quae patrem Decium , quae filium 
devotavit atque immisit in armatas 
hostium copias ? Quid continentia 
C. Fabricii, quid tenuitas victus 

M\ Curii sequebatur ? Quid duo 
propugnacula belli Punici , Cn. et 
P. Scipiones , qui Carthaginiensium 
adventum corporibus suis interclu- 
dendum putaverunt ? Quid Africa- 
nus major ? quid minor ? quid inter 
horum aetates interjectus Cato ? 
quid innumerabiles alii? nam do- 
mesticis exemplis abundamus : co- 
gitasse quidquam putamus in vita 
sibi expetendum , nisi quod lauda- 
bile esse , et praeclarum videretur? 

III. Veniant igitur isti irrisores 
hujus orationis ac sententiae ; et jam 
vel ipsi judicent, utrum se horum 
alicujus, qui marmoreis tectis , ebo- 
re et auro fulgentibus, quL signis , 
qui tabulis , qui caelato auro et ar- 
gento , qui corinthiis operibus abun- 
dant , an C. Fabricii , qui nihil eo- 

rura habuit , nihil habere voluit , 
similes esse malint ? Atque haec 
quidem , quae modo huc , modo illuc 
transferuntur , facile adduci solent , 
ut in rebus bonis esse negent : illud 
tamen arcte tenent , accurateque 
defendunt , voluptatem esse sum- 
mum bonum : quae quidem mihi vox 
pecudum videtur esse, non homi- 
num. Tu, cum tibi sive deus , sive 
mater, ut ita dicam, rerum omnium, 
natura , dederit animum , quo nihi-l 
est praestantius, neque divinius, sic 
te ipse abjicies atque prosternes , ut 
nihil inter te atque inter quadrupe- 
dem aliquam putes interesse ? Quid- 
quam bonum est , quod non eum , 
qui id possidet , meliorem facit ? Ut 
enim quisque est maxime boni par- 
ticeps, ita et laudabilis maxime; 

neque est ullujn bonum , de quo non 
is , qui id habeat , honeste possit 
gloriari : quid autem est horum in 
voluptate? melioremne efficit aut 
laudabiliorem virum ? an quisquam 
in potiundis voluptatibus gloriando 
sese , et praedicatione efferi ? Atqui 
si voluptas, qua? plurimorum patro- 
ciniis defenditur , in rebus bonis ha- 
benda non eSt; eaque, quo est ma- 
jor, eo magis mentem e sua sede et 
statu dimovet ; profecto nihil est 
aliud bene et beate vivere , nisi ho- 
neste et recte vivere. 

0*ti uvTa.pKHf Yt aperto 'xpW ev^cit- 
(JLOvi&V. 

In quo virtus sit , ei nihil deesse ad beate 
vivendum. 

I. Nec vero ego M. Regulum aerum- 
nosum , nec infelicem , nec miserum 
umquam putavi : non enim magni- 
tudo animi ejus excruciabatur a 
Poenis, non gravitas, non fides, non 
constantia , non ulla virtus, non de- 
nique animus ipse ; qui tot virtutum 
praesidio , tantoque comitatu , cura 
corpus ejus caperetur , capi certe 
ipse non potuit. Caiura vero Marium 
vidimus, qui mihi secundis in rebus 
unus ex fortunatis hominibus ; in 
adversis , unus ex summis viris vi- 

debatur; quo beatius esse mortali 
nihil potest. Nescis , insane , nescis , 
quantas vires virtus liabeat : nomen 
tantum virtutis usurpas ; quid ipsa 
valeat , ignoras. Nemo potest non 
beatissimus esse , qui est totus 
aptus ex sese , quique in se uno sua 
ponit omnia. Cui spes omnis , et ra- 
tio , et cogitatio pendet ex fortuna , 
huic nihil potest esse certi , nihil 
quod exploratum habeat perman- 
surum sibi unum diem. Eum tu ho- 
minem terreto , si quem eris nactus, 
istis mortis aut exsilii minis : mihi 
vero quidquid acciderit in tam in- 
grata civitate , ne recusanti quidem 
evenerit, non modo repugnanti. 
Quid enim ego laboravi , aut quid 
egi , aut in quo evigilaverunt curre 
et cogitationes mere , si quidem ni- 

liil peperi tale, nihil consecutus sum, 
ut eo slatu essem, quem neque for- 
tunas temeritas, neque inimicorum 
labefactaret injuria? Mortemne mi- 
lii minitaris , ut omnino ab homini- 
bus , an exsilium, ut ab improbis 
demigrantium sit ? mors terribilis 
est iis, quorum cum vita omnia 
exstinguuntur ; non iis , quorum 
laus emori non potest : exsilium au- 
tem illis , quibus quasi circumscrip- 
tus est habitandi locus ; non iis , qui 
omnem orbem terrarum , unam ur- 
bem esse ducunt. Te miseriae, to 
aerumnae premunt , qui te beatum , 
qui te florentem putas : tuae libidi- 
nes te torquent : tu dies noctesque 
cruciaris *, cui nec sat est , quod est , 
et id ipsum , ne non sit diuturnum , 
times : te conscientiae stimulant ma- 
li 

leficiorum tuorum : te metus exa- 
nimant judiciorum atque legum : 
quocumque aspexisti , ut furiae , sic 
tuae tibi occurrunt injuriae, quae te 
respirare non sinunt. Quamobrem 
ut improbo, et stulto, et inerti 
nemini bene esse potest •, sic bonus 
vir , et fortis , et sapiens , miser esse 
nemo potest. Nec vero, cujus virtus 
moresque laudandi sunt , ejus non 
laudanda vita est-, neque porro fu- 
gienda vita , quae laudanda est : esset 
autem fugienda, si esset misera. 
Quamobrem quidquid est laudabile, 
idem et beatum , et florens , et ex- 
petendum videri debet. 


1 

0 V r I \<7& rei cipiclpInfAellel ,Kcl) Tct Kel- 
lopQcofJieilcl. 

AEqualia esse peccata, et recte facta. 

I. Parva , inquis , res est : at ma- 
gna culpa : nec enim peccata , rerum 
eventu , sed vitiis hominum metien- 
da sunt. In quo peccatur , id potest 
aliud alio majus esse , aut minus ; 
ipsum quidem illud peccare , quo- 
quo te verteris , unum est. Auri 
navem evertat gubernator , an pa- 
leae , in re aliquantulum , in guber- 
natoris inscientia nihil interest. 
Lapsa est libido in muliere ignota : 
dolor ad pauciores pertinet , quam 
* si petulans fuisset in aliqua genero- 
sa ac nobili virgine : peccavit vero 

nihilo minus , si quidem est peccare , 
tamquam transilire lineas ; quod 
cum feceris , culpa commissa est : 
quam longe progrediare , cum semel 
transieris , ad augendam transeundi 
culpam nihil pertinet. Peccare cer- 
te licet nemini : quod autem non 
licet, id hoc uno tenetur , si argui- 
tur non licere. Id si nec majus, nec 
minus umquam lieri potest ( quo- 
niam in eo est peccatum , si non li- 
cuit ; quod seni per unum , et idem 
est ) quas ex eo peccata nascuntur , 
aequalia sint oportet.Quodsi virtutes 
pares sunt inter se , paria esse etiam 
vitia necesse est. Atqui pares esse vir- 
tutes, nec bono viro meliorem , nec 
temperante temperantiorem , nec 
forti fortiorem , nec sapiente sapien- 
tiorem posse fieri , facillime potest 

perspici. An virum bonum dices, 
qui depositum nullo teste , cum lu- 
crari impune posset , auri pondo de- 
cem reddiderit , si idem in decem 
millibus pondo non idem fecerit ? 
aut temperantem eum , qui se in 
aliqua libidine continuerit , in aliqua 
effuderit ? Una virtus est , consen- 
tiens cum ratione et perpetua con- 
stantia : nihil huic addi potest , quo 
inagis virtus sit ; nihil demi, ut vir- 
tutis nomen relinquatur. Etenim si 
benefacta , recte facta sunt , et ni- 
hil recto rectius ; certe ne bono qui- 
dem melius quidquam inveniri po- 
test. Sequitur igitur, ut etiam vitia 
sint paria; siquidem pravitates ani- 
mi recte vitia dicuntur. Atqui quo- 
niam pares virtutes sunt , recte fac- 
ta, quando a virtutibus proficiscun- 

tur , paria esse debent ; itemque pec- 
cata , quoniam ex vitiis manant , 
sint aequalia necesse est. 

II. A philosophis, inquit, ista su- 
mis. Metuebam , ne a lenonibus di- 
ceres. Socrates disputabat isto mo- 
do. Bene hercle narras : nam istum 
doctum et sapientem virum fuisse , 
memoriae traditum est. Sed tamen 
quaero ex te (quando verbis inter 
nos contendimus, non pugnis) utrum 
nobis est quaerendum , quid bajuli 
atque operarii , an quid homines 
doctissimi senserint ? praesertim 
cum hac sententia non modo verior , 
sed na utilior quidem hominum vi- 
tas reperiri ulla possit. Quae vis enim 
est , quae magis arceat homines ab 
improbitate omni , quam si sense- 
rint , nullum in delictis esse discri- 

men? aeque peccare se, si privatis, 
ac si magistratibus manus afferant ? 
quamcumque in domum stuprum 
intulerint, eamdem esse labem libi- 
dinis ? Niliilne igitur interest, nam 
hoc dicet aliquis, patrem quis ene- 
cet , an servum? Nuda ista si ponas, 
judicari , qualia sint , non facile pos- 
sunt. Patrem vita privare , si per 
se scelus est ; Saguntini , qui paren- 
tes suos , liberos emori , quam ser- 
vos vivere maluerunt , parricidae 
fuerunt. Ergo et parenti nonnum- 
quam adimi vita sine scelere potest ; 
et servo saepe sine injuria non po- 
test. Causa igitur haec , non natura 
distinguit ; quae quando utro acces- 
sit, id fit propensius; si utroque^ 
adjuncta sit, paria fiant necesse est. 
Illud tamen interest , quod in servo 


i 

Digitized by Google 



128 PARADOXA. 

necando , si adsit injuria , semel pec- 
catur; in patris vita violanda, mul- 
ta peccantur. Violatur is , qui pro- 
creavit ; is , qui aluit ; is , qui eru- 
divit ; is , qui in sede ac domo , atque 
in republica collocavit : multitudi- 
ne peccatorum prsestat, eoque poena 
majore dignus est. Sed nos in vita , 
non quae cuique peccato poena sit , 
sed quantum cuique liceat , specta- 
re debemus : quidquid non oportet, 
scelus esse ; quidquid non licet , ne- 
fas putare debemus. Etiamne in mi- 
nimis rebus ? Etiam , si quidem re- 
rum modum fingere non possumus , 
animorum modum tenere possumus. 
Histrio si paulum se movit extra 
numerum , aut si versus pronuntia- 
tus est syllaba una brevior , aut lon- 
gior , exsibilatur et exploditur : in 

vita tu , qua? omni gestu moderatior, 
omni versu aptior esse debet , in 
syllaba te peccare dices ? poetam 
non audio in nugis; in vitae societa- 
te audiam civem , digitis peccata 
dimetientem sua ? Si visa sunt bre- 
viora, leviora videantur. Qui pos- 
sint videri, cum quidquid peccatur, 
perturbatione peccetur rationis at- 
que ordinis ? perturbata autem se- 
mel ratione et ordine, nihil possit 
addi, quo magis peccari posse vi- 
deatur. 



PARADOXON IV. 

0* 1 Tt <TTctt CtqpCOV {JLCtlVSTO.t. 
Omnem stultum insanire. 


I. Ego vero te non stultum, nt 
saepe ; non improbum , ut semper ; 
sed dementem et insanum rebus 
advincam necessariis. Sapientis ani- 
mus magnitudine consilii , tolerantia 
rerum humanarum , contemptione 
fortunae, virtutibus denique omni- 
bus, ut moenibus, septus, vincetur 
et expugnabitur , qui ne civitate 
quidem pelli potest ? Quae est enim 
civitas ? omnisne conventus etiam 
ferorum et immanium ? omnisne 
etiam fugitivorum ac latronum con* 
gregata unum in locum multitudo ? 
certe negabis. Non igitur erat illa 

tum civitas, cum leges in ea nihil 
valebant j cum judicia jacebant • 
cum mos patrius occiderat ; cum 
ferro pulsis magistratibus, senatus 
nomen in republica non erat. Prae- 
donum ille concursus , et te duce 
latrocinium in foro constitutum , et 
reliquiae conjurationis a Catilinae 
furiis ad tuum scelus furoremque 
„ conversae , non civitas erat. Itaque 
pulsus ego civitate non sum, quae 
nulla erat j arcessitus in civitatem 
sum , cum esset in republica consul , 
qui tum nullus fuerat ; esset senatus , 
qui tum occiderat ; esset consensus 
populi liber ; esset juris et aequitatis , 
quae vincula sunt civitatis, repetita 
memoria. Ac vide , quam ista tui 
latrocinii tela contempserim. Jac- 
tam et immissam a te nefariam in 


Digitized by Google 



1t?2 paradoxa. 

mc injuriam semper duxi ; perve- 
nisse ad me numquam putavi : nisi 
forte , cum parietes disturbabas , 
aut cum tectis sceleratas faces infe- 
rebas, meorum aliquid ruere, aut 
deflagrare arbitrabare. Niliil neque 
meum est neque cujusquam , quod 
auferri , quod eripi , quod amitti 
potest. Si mibi eripuisses divinam 
animi mei constantiam ; meas curas , 
vigilias, consilia, quibus respublica 
te invitissimo , stat : si hujus asterni 
beneficii immortalem memoriam de- 
levisses : multo etiam magis si illam 
mentem , unde hasc consilia mana- 
runt , mihi eripuisses : tum ego ac- 
cepisse me confiterer injuriam. Sed 
si hcec nec fecisti , nec facere po- 
tuisti ; reditum mihi gloriosum in- 
juria tua dedit, non exitum calami- 

tosum. Ergo ego semper civis ; et 
tum maxime, cum meam salutem 
senatus exteris nationibus , ut civis 
optimi, commendabat : tu, ne nunc 
quidem •, nisi forte idem esse hostis, 
et civis potest. An tu civem ab hoste 
natura ac loco , non animo factisque 
distinguis ? Ciedem in foro fecisti : 
armatis latronibus templa tenuisti : 
privatorum domos , sedes sacras m- 
cendisti. Cur hostis Spartacus, si tu 
civis? potes autem esse tu civis, 
propter quem aliquando civitas non 
fuit? Et me exsulem tuo nomine ap- 
pellas , cum omnes meo discessu ex- 
sulasse rempublicam putent ? Num- 
quamne, homo amentissime, te cii- 
cumspicies? numquamne, quid fa- 
cias , considerabis , nec quid loquare? 
nescis exsilium scelerum esse poe- 

nam? meum illud iter ob praeclaris- 
simas res a me gestas esse suscep- 
tum? Omnes scelerati atque impii, 
quorum tu te dupem esse profiteris , 
quos leges exsilio affici volunt , ex- 
sules sunt, etiam si solum non mu- 
tarunt. An cum omnes leges te ex- 
sulem esse jubeant , non eris tu ex- 
sul? Num appellatur inimicus, qui 
cum telo fuerit ? ante senatum tua 
sica deprehensa est. Qui hominem 
occiderit ? tu plurimos occidisti. Qui 
incendium fecerit ? aedes nympha- 
rum manu tua deflagrarunt. Qui 
templa deorum occupaverit ? in foro 
etiam castra posuisti. Sed quid ego 
communes leges profero, quibus om- 
nibus es exsul? Familiarissimus tuus 
de te privilegium tulit , ut , si in 
opertum Bonae Deae accessisses, ex- 

sularcs. At te id fecisse , etiam glo- 
riari soles. Quomodo igitur tot legi- 
bus in exsilium ejectus, nomen ex- 
sulis non perhorrescis ? Romae sum , 
inquis. Et quidem in operto fuisti. 
Non igitur ubi quisque erit, ejus 
loci jus tenebit, si ibi eum legibus 
esse non oportebit. 

0 "ti (jlovo? o ffoqof ehevTSfof , kcli 
-ff-ctr ciqpav «faAof. 

Solum sapientem esse liberum , et om- 
nem stultum servum. 

I. Laudetur vero liic imperator, 
aut etiam appelletur, aut lioc no- 
mine dignus putetur ? quo modo ? 
aut cui tandem hic libero impera- 
bit , qui non potest cupiditatibus 
suis imperare ? Refrenet primum 
libidines , spernat voluptates , ira- 
cundiam teneat, coerceat avaritiam, 
ceteras animi labes repellat : tum 
incipiat aliis imperare , cum ipse 
improbissimis dominis , dedecori ac 
turpitudini parere desierit : dum 
quidem his obediet , non modo im- 

perator, sed liber habendus omnino 
non erit. Praeclare enim est hoc 
usurpatum a doctissimis , quorum 
auctoritate non uterer, si mihi apud 
aliquos agrestes haec habenda esset 
oratio : cum vero apud prudentissi- 
mos loquar , quibus haec inaudita 
non sunt ; cur ego simulem , me , si 
quid in his studiis operae posuerim , 
perdidisse ? Dictum est igitur ab 
eruditissimis viris, nisi sapientem, 
liberum esse neminem. Quid est 
enim libertas? potestas vivendi, ut 
velis. Quis igitur vivit , ut vult? nisi 
qui recta sequitur , qui gaudet offi- 
cio , cui vivendi via considerata at- 
que provisa est ; qui legibus quidem 
non propter metum paret , sed eas 
sequitur atque colit, quia id salutare 
maxime esse judicat \ qui nihil di- 

cit , nihil facit , nihil cogitat deni- 
que, nisi libenter ac libere; cujus 
omnia consilia, resque omnes, quas 
gerit , ab ipso proficiscuntur eodem- 
que feruntur ; nec est ulla res , quae 
plus apud eum polleat , quam ipsius 
voluntas atque judicium ; cui quidem 
etiam ( quae vim habere maximam 
dicitur ) fortuna ipsa cedit , sicut sa- 
piens poeta dixit, « Suis ea cuique 
fingitur moribus ». Soli igitur hoc 
contingi sapienti, ut nihil faciat in- 
vitus , nihil dolens , nihil coactus : 
quod etsi ita esse , pluribus verbis 
disserendum est ; illud tamen et 
breve et confitendum est , nisi qui 
ita sit affectus, esse liberum nemi- 
nem. Servi igitur omnes improbi; 
nec hoc tam re est, quam dictu ino- 
pinatum atque mirabile : non enim 

ita dicunt, eos esse servos, ut man- 
cipia, qua; sunt dominorum facta 
nexu, aut aliquo jure civili •, sed , si 
servitus sit , sicut est ,’ obedienlia 
fracti animi , et abjecti , et arbitrio 
carentis suo , quis neget , omnes le- 
ves, omnes cupidos, omnes denique 
improbos, esse servos. 

II. An ille mihi liber , cui mulier 
imperat ? cui leges imponit , prae- 
scribit, jubet, vetat quod videtur? 
qui nihil imperanti negare potest, 
nihil recusare audet ? Poscit ? dan- 
dum est: vocat ? veniendum : ejicit? 
abeundum : minatur ? extimescen- 
dum. Ego vero istum non modo ser- 
vum , sed nequissimum servum , 
etiam si in amplissima familia natus 
sit, appellandum puto. Atque ut in 
magna familia sunt alii lautiores, ut 

sibi videntur, servi , sed tamen ser * 
vi , atrienses ac topiarii ; pari stul- 
titia sunt, quos signa, quos tabulae, 
quos caelatum argentum , quos Corin- 
thia opera, quos aedificia magnifica 
nimio opere delectant. At sumus , 
inquiunt, civitatis principes. Vos 
Vero ne conservorum quidem ves- 
trorum principes estis. Sed ut in fa- 
milia , qui tractant ista , qui ter- 
gunt , qui ungunt , qui verrunt , 
qui spargunt, non honestissimum 
locum servitutis tenent j sic in civi- 
tate , qui se istarum rerum cupidi- 
tatibus dediderunt , ipsius servitutis 
locum pene infimum obtinent. Ma- 
gna , inquis , bella gessi ; magnis im- 
periis et provinciis praefui. Gere igi- 
tur animum laude dignum. Echionis 
tabula te stupidum detinet, aut si- 

gnum aliquod Polycleti. Omitto, 
unde sustuleris et quomodo habeas : 
inlueutem te , admirantein, clamo- 
res tollentem cum video, servum te 
esse ineptiarum omnium judico. 
Nonne igitur sunt illa festiva? Sunt: 
nam nos quoque oculos eruditos ha- 
bemus : sed obsecro te, ita venusta 
habeantur ista, non ut vincula vi- 
rorum sint, sed ut oblectamenta 
puerorum. Quid enim censes ? si L. 
Mummius aliquem istorum videret 
matellionem Corinthium cupidissi- 
me tractantem , cum ipse totam 
Corinthum contempsisset j utrum 
illum civem excellentem , an atrien- 
sem diligentem putaret? Reviviscat 
M’. Curius , aut eorum aliquis , quo- 
rum in villa ac domo nihil splendi- 
dum, nihil ornatum fuit, prcetef 

ipsos j et videat aliquem summis pe- 
puli beneficiis usum , barbatulos 
mullos exceptantem de piscina et 
pertractantem , et mursenarum co- 
pia gloriantem : nonne hunc homi- 
nem ita servum judicet , ut ne in 
familia quidem dignum majore ali- 
quo negotio putet ? An eorum ser- 
vitus dubia est, qui cupiditate pe- 
culii nullam conditionem recusant 
durissimae servitutis ? hereditatis 
spes quid iniquitatis in serviendo 
non suscipit? quem nutum locuple- 
tis orbi senis non observat? loquitur 
ad voluntatem ; quidquid denuntia- 
tum sit, facit ; assectatur, assidet, 
muneratur : quid horum est liberi? 
quid non denique servi inertis ? 

III. Quid ? jam illa cupiditas , 
quae videtur esse liberalior, honoris, 

imperii , provinciarum , quam dura 
est domina ! quam imperiosa ! quam 
vehemens ! Cethego homini non 
probatissimo servire coegit eos , qui 
sibi esse amplissimi videbantur ; mu- 
nera mittere , noctu venire domum 
aci eum, precari, denique supplicare : 
qute servitus est, si haec libertas exis- 
timari potest? Quid? cum cupidita- 
tum dominatus excessit , et alius est 
dominus exortus ex conscientia 
peccatorum, timor? quam est illa 
misera, quam dura servitus ! ado- 
lescentibus paulo loquacioribus est 
serviendum : omnes , qui aliquid 
scire videntur, tamquam domini ti- 
mentur. Judex vero quantum habet 
dominatum? quo timore nocentes 
afficit ? annon est omnis metus, ser- 
vitus ? Quid valet igitur illa elo- 

quentissimi viri , L. Crassi , copiosa 
magis, quam sapiens oratio? « Eripi- 
« te nos ex servitute » . Qua? est ista 
servitus , tam claro homini , tamque 
nobili? Omnis animi debilitati, et 
humilis , et fracti timiditas , servi- 
tus est. « Nolite sinere nos cuiquam 
« servire » . In libertatem vindicari 
vult ? minime : quid enim adjungit ? 
« nisi vobis universis » ( dominum 
mutare , non liber esse vult ) « qui- 
« bus et possumus et debemus ». Nos 
vero , si quidem animo excelso , et 
alto , et virtutibus exaggerato su- 
mus , nec debemus , nec possumus. 
Tu posse te dicito , quoniam qui- 
dem potes : debere ne dixeris ; quo- 
niam nihil quisquam debet , nisi 
quod est turpe non reddere. Sed 
haec hactenus. Die videat , quomodo 

imperator esse possit : cum eum ne 
liberum quidem esse ratio et veritas 
ipsa convincat. 


PARADOXON VI. 

O T/ (/.ovo? 0 cotyof ‘7T\0Vff'l0S‘. 

Solum sapientem esse divitem. 

I. Q JJM est ista in commemoranda 
pecunia tua tam insolens ostentatio? 
solusne tu dives? Proh dii immor- 
tales ! egone me audivisse aliquid , 
et didicisse non gaudeam ? Solusne 
tu dives ? Quid si ne dives quidem ? 
quid si pauper etiam ? Quem enim 
intelligimus divitem ? aut , hoc ver- 
bum , in quo homine ponimus ? opi- 
nor in eo, cui tanta possessio est, 
ut ad liberaliter vivendum facile 

contentus sit j qui nihil quaerat, ni- 
hil appetat , nihil optet amplius. 
Animus oportet tuus te judicet di- 
vitem , non hominum sermo , neque 
possessiones tuie : nihil sibi desse pu- 
tet, nihil curet amplius. Satiatus 
est, aut contentus etiam pecunia? 
concedo , dives es : sin autem propter 
aviditatem pecuniae nullum quaes- 
tum turpem putas , cum isti ordini 
ne honestus quidem possit esse ni- 
lus : si quotidie fraudas, decipis, 
poscis, pacisceris, aufers , eripis : si 
socios spolias, aerarium expilas : si 
testamenta amicorum exspectas, aut 
ne exspectas quidem , at ipse sup- 
ponis : haec utrum abundantis, an 
egentis signa sunt? Animus homi- 
nis , dives , non arca appellari solet : 
quamvis illa sit plena , dum te ina- 

nem videbo, divitem non putabo : 
etenim ex eo , quantum cuique satis 
est , metiuntur homines divitiarum 
modum. Filiam quis habet? pecunia 
est opus. Duas ? majore. Plures ? 
majore etiam. Et si , ut aiunt Danai , 
quinquaginta sint filice j tot dotes 
magnam quaerunt pecuniam : quan- 
tum enim cuique opus est , ad id ac- 
commodatur , ut ante dixi , divitia- 
rum modus. Qui igitur non filias 
plures , sed innumerabiles cupidi- 
tates habet , quae brevi tempore 
maximas copias exhaurire possint ; 
hunc quomodo ego appellabo divi- 
tem , cum ipse etiam egere se sen- 
tiat? Multi ex te audierunt, cum 
diceres, neminem esse divitem , nisi 
qui exercitum alere posset suis 
fructibus ; quod populus romanus 

tantis vectigalibus janipridem vix 
potest. Ergo lioc proposito , num- 
quam eris dives ante , quam tibi ex 
tuis possessionibus tantum reficia- 
tur , ut eo tueri sex legiones et 
magna equitum ac peditum auxilia 
possis. Jam fateris igitur non esse te 
divitem , cui tantum desit , ut ex- 
pleas id , quod exoptas. Itaque is- 
tam paupertatem , vel potius eges- 
tatem ac mendicitatem tuam num- 
quam obscure tulisti. 

II. Nam ut iis, qui honeste rem 
quaerunt mercaturis faciendis , ope- 
ris dandis , publicis sumendis , intel- 
ligiinus opus esse quaesito: sic, qui 
videt domi tuae pariter accusatorum 
atque judicum consociatos greges ; 
qui nocentes et pecuniosos reos eo- 
dem te auctore corruptelam judicii 

molientes, qui tuas mercedum pac- 
tiones in patrociniis, intercessiones 
pecuniarum in coitionibus candida- 
torum, dimissiones libertorum ad 
defenerandas diripiendasquc pro- 
vincias •, qui expulsiones vicinorum , 
qui latrocinia in agris , qui cum ser- 
vis, cum libertis, cum clientibus 
societates , qui possessiones vacuas , 
qui proscriptiones locupletium, qui 
caedes municipiorum, qui illam Syl- 
lani temporis messem recordetur, 
qui testamenta subjecta, qui subla- 
tos tot liomines, qui denique omnia * 
venalia , delectum , decretum , alie- 
nam suam sententiam , forum , do- 
mum , vocem , silentium ; quis hunc 
non putet confiteri , sibi quaesito 
opus esse ? cui autem quaesito opus 
sit, quis umquam hunc vere dixerit 

divitem ? Est enim divitiarum fruc- 
tus in copia : copiam autem decla- 
rat satietas rerum atque abundan- 
tia : quam tu quoniam numquam 
assequere , numquam omnino es fu- 
turus dives. Meam autem quoniam 
pecuniam contemnis , et recte ( est 
enim ad vulgi opinionem mediocris; 
ad tuam, nulla ; ad meam , modica ) 
de me silebo : de re loquar. Si cen- 
senda nobis , atque aestimanda res 
sit, utrum tandem pluris aestime- 
mus pecuniam Pyrrhi , quam Fabri- 
cio dabat , an continentiam Fabri- 
cii , qui illam pecuniam repudiabat ? 
utrum aurum Samnitum , an res- 
ponsum M’. Curii ? hereditatem 
L. Pauli, an liberalitatem Africani , 
qui ejus hereditatis Q. Maximo fra- 
tri partem suam concessit ? Haec 

profecto, quae suut summarum vir- 
tutum, pluris aestimanda sunt, quam 
illa quae sunt pecuniae. Quis igitur 
( si quidem , ut quisque , quod pluri- 
mi sit, possideat , ita ditissimus ha- 
bendus sit ) dubitet , quin in virtu- 
te divitiae sint? quoniam nulla pos- 
sessio , nulla vis auri et argenti 
pluris, quam virtus aestimanda est. 

III. O dii immortales ! non intel- 
ligunt homines , quam magnum vec- 
tigal sit parcimonia : venio enim 
jam ad sumptuosos •, relinquo istum 
quaestuosum. Capit ille ex suis prae- 
diis sexcenta sestertia , ego centena 
ex meis : illi aurata tecta in villis , 
et sola marmorea facienti , et signa , 
tabulas , supellectilem , et vestem 
infinite concupiscenti ; non modo 
ad fructum ille est sumptus , sed 

etiam ad fenus , exiguus. Ex meo 
tenui vectigali , detractis sumptibus 
cupiditatis , aliquid etiam redunda- 
bit. Uter igitur est divitior j cui 
deest , an cui superat ? qui eget , an 
qui abundat ? cujus possessio quo est 
major , eo plus requirit ad se tuen- 
dam ; an quas suis se viribus sustinet ? 
Sed quid ego de me loquor , qui mo- 
rum ac temporum vitio aliquantum 
etiam ipse fortasse in lmjus secnli 
errore verser? M’. Manilius patrum 
nostrorum memoria ( ne Sernper Cu- 
rios et Luscinos loquamur ) pauper 
tandem fuit : habuit enim aediculas 
in Carinis, et fundum in Labicano. 
Nos igitur divitiores , qui plura ha- 
bemus? Utinam quidem! sed non 
aestimatione census , verum victu 
atque cultu terminatur pecuniae mo- 

dus. Non esse cupidum , pecunia est : 
non esse emacem , vectigal est : con- 
tentum vero suis rebus esse , ma- 
ximae sunt certi ssimaeque divitiae. 
Etenim si callidi rerum aestimato- 
res, prata et areas quasdam magno 
aestimant , quod ei generi possessio- 
num minime quasi noceri potest ; 
quanti est aestimanda virtus , quae 
nec eripi , nec surripi potest ; neque 
naufragio , neque incendio amitti- 
tur; nec tempestatum , nec tempo- 
rum perturbatione mutatur ? qua 
praediti qui sunt, soli sunt divites : 
soli enim possident res et fructuosas 
et sempiternas ; solique , quod est 
proprium divitiarum, contenti sunt 
rebus suis. Satis esse putant , quod 
est; nihil appetunt , nulla re egent, 
niliil sibi deesse sentiunt, niliil re 

quiruut. Improbi autem et avari , 
quoniam incertas atque in casu po- 
sitas possessiones habent , et plus 
semper appetunt , nec eorum quis.- 
quain adhuc inventus est , cui , quod 
haberet , esset satis, non modo non 
copiosi ac divites , sed etiam inopes 
ac pauperes existimandi sunt. 


finis. 


i 


Digitized by Google 



OUVRAGES 


Faisant partie de la colleclion 
des auteurs classiques , latins et 
fran^uis, imprimes par messoius, 
de format in- 18, au nombre de 
270 exemplaires. 


C. C. Taciti Germania , Agricola , 1 vol. 
Eutropii Epitome. Sexti Rufi Breviarium , 

1 vol. 

C. Crispi Sallustii opera , 2 vol. 

M. T. Ciceronis in Catilinam orationes 
IV, 1 vol. 

Apuleii Metamorphoseon libri XI ,3 vol. 
Discours sur 1 ’Histoire Universelle , par 
Bossuet , 4 vol. 

Plinii Panegyricus Trajano dictus , 1 vol. 
M. T. Ciceronis Cato major, Somnium 
Scipionis , 1 vol. 

— De Amicitia , Paradoxa , 1 vol. 


Digitized by Google 


SOUS PRESSE. 


C. Cornelius Nepos de excellentium im« 
peratorum Vitis , 2 vol. 

Petronii Satyricon, 2 vol. 

Velleii Paterculi Historia romana , 2 vol. 


» 


* 


Google 



Digitized by Google 


Digitized tfy Cooglc 



I 


Digitized by Google 




IK' 


